Agong perkenan kurnia 292 individu darjah kebesaran, bintang dan pingat

(Al-Sultan Abdullah berkenan mengurniakan Darjah Panglima Gagah Berani (PGB) kepada Sarjan Norihan pada Istiadat Pengurniaan Darjah, Kebesaran Bintang dan Pingat Persekutuan di Istana Negara/Foto Bernama)

KUALA LUMPUR, 20 Julai- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan berangkat ke Istiadat Pengurniaan Darjah Kebesaran, Bintang dan Pingat Persekutuan di Istana Negara. Turut berangkat ke istiadat itu, Raja Permaisuri Agong, Tunku Hajah Azizah Aminah Maimunah Iskandariah.Seramai 292 individu menerima Darjah Kebesaran, Bintang dan Pingat Persekutuan bersempena Hari Keputeraan Rasmi Al-Sultan Abdullah.Bekas Ketua Pengarah Jabatan Ketua Pengarah Tanah dan Galian Persekutuan (JKPTG), Datuk Ahmad Zaharin Mohd Saad dan Ketua Pegawai Eksekutif Kumpulan FGV Holdings Berhad, Datuk Mohd Nazrul Izam Mansor mendahului senarai penerima dengan dikurniakan Darjah Johan Mangku Negara (JMN). Istiadat kali ini menyaksikan 11 individu menerima darjah Johan Mangku Negara (JMN), sementara 13 penerima darjah Johan Setia Mahkota (JSM). Yang di-Pertuan Agong turut berkenan mengurniakan dua individu darjah Johan Setia Diraja (JSD), manakala 69 penerima Bintang Kesatria Mangku Negara (KMN). Bagi Bintang Kesatria Setia Diraja (KSD) diberikan kepada empat penerima dan 90 individu bintang Ahli Mangku Negara (AMN). Al-Sultan Abdullah juga berkenan mengurniakan 88 individu Pingat Pangkuan Negara (PPN), 12 penerima pingat Bentara Setia Diraja (BSD), dua penerima pingat Bentara Setia Diraja (BSD), dua menerima BSD Kehormat dan seorang penerima Darjah Panglima Gagah Berani (PGB).

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah bersama Raja Permaisuri Agong Tunku Azizah Aminah Maimunah Iskandariah berkenan berangkat pada Istiadat Pengurniaan Darjah Kebesaran, Bintang dan Pingat Persekutuan di Istana Negara/Foto Bernama)

Istiadat pada hari ini menyaksikan seorang Anggota Pasukan Gerakan Am (PGA) iaitu Sarjan Norihan a/l Tari menerima Darjah Panglima Gagah Berani (PGB) Sarjan Norihan a/l Tari dianugerahkan darjah itu atas keberaniannya menumpaskan penyeludup di sempadan Malaysia-Thailand dekat Padang Besar pada 24 November 2020.Beliau yang sedang membuat rondaan risikan di sekitar kawasan TS10 sehingga TS9 itu terserempak dengan kumpulan penyeludup yang kemudian melepaskan tembakan mengenai rusuk kiri dan perutnya. Dua butir peluru masih berada dalam badan Sarjan Norihan, iaitu di tulang belakang sehingga sekarang. Operasi itu berjaya menemukan beberapa guni disyaki mengandungi daun ketum. Insiden berbalas tembakan itu turut mengorbankan seorang anggota PGA, Sarjan Baharuddin Ramli. Turut hadir pada istiadat berkenaan ialah Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali.

Sementara itu, penerima pingat menjunjung kasih atas pengurniaan sedemikian; dengan menyifatkan ia satu inisiatif menghargai sumbangan mereka yang terdiri daripada pelbagai bidang. "Saya sebagai anggota PGA merasa bangga, pihak kerajaan, pihak istana mengambil berat terhadap apa yang kami curahkan bakti untuk negara."Seperti hari ini dapat Anugerah Panglima Gagah Berani, bukan mudah untuk dapat anugerah ini, melalui tapisan yang ketat dan saya bersyukur," kata penerima Darjah Panglima Gagah Berani (PGB), Anggota Pasukan Gerakan Am, Sarjan Norihan a/l Tari.

"Ini merupakan satu pengiktirafan kepada wartawan seperti kami, dalam aspek menyampaikan berita dan maklumat sahih kepada rakyat."Kita juga barisan hadapan dalam memastikan perspektif berita itu disampaikan dalam bentuk lebih tepat dan jitu kepada rakyat," kata Penerima Bintang Ahli Mangku Negara (AMN), Wartawan RTM, Mohan a/l Chinnasamy.


Kes kecurian REE sebahagian isu tadbir urus

(Datuk Seri Saifuddin ditemu bual selepas sesi taklimat projek menaik taraf Loji Rawatan Air (LRA) Jenun Baru)

PENDANG, 20 Julai- Pendedahan kes kecurian unsur nadir bumi (REE) di Bukit Enggang, Sik, bukan untuk memburukkan imej Menteri Besar Kedah, Datuk Seri Muhammad Sanusi Md Nor.Sebaliknya bagi menunjukkan bahawa disyaki wujud isu kepincangan pentadbiran kerajaan negeri.Menteri Dalam Negeri Datuk Seri Saifuddin Nasution Ismail berkata, setelah tangkapan pertama Februari lepas, kertas siasatan dibuka oleh Jabatan Perhutanan serta Jabatan Mineral dan Sains (JMG).Beliau percaya siasatan akan diteruskan melibatkan beberapa agensi."Ia sebahagian daripada isu tadbir urus. Tidak ada plot (memburukkan imej Muhammad Sanusi) dalam isu ini. Hakikatnya isu kecurian REE menunjukkan beberapa isu berbangkit termasuk dalam kes membawa masuk pekerja asing dari China yang kemudiannya terbabit isu bawa keluar nadir bumi secara tidak mengikut peraturan. Istilahnya dalam Kanun Tanah Negara ialah mengalih dan memindahkan."Tangkapan dan kompaun yang telah dikeluarkan," kata Saifuddin yang juga Pengerusi Majlis Tindakan Pembangunan Negeri Kedah kepada media selepas sesi taklimat projek menaik taraf Loji Rawatan Air (LRA) Jenun Baru di sini.  Terdahulu media melaporkan, Muhammad Sanusi mendakwa terdapat rancangan untuk memburukkan imejnya dan cubaan mengaitkannya dengan penyelewengan dalam isu perlombongan REE di Kedah.

(Kerja-kerja menaik taraf Loji Rawatan Air (LRA) Jenun Baru ketika tinjauan/BERNAMA)


Kerajaan Perpaduan, 74 peratus pengundi Selangor beri persepsi positif

SHAH ALAM, 20 Julai- 74 peratus pengundi di Selangor menyatakan sokongan terhadap Kerajaan Perpaduan menjelang PRU DUN Ke-15.Dapatan itu berdasarkan tinjauan Institut Darul Ehsan (IDE), yang dilaksanakan pada 12 hingga 15 Mei lalu.Tinjauan 1,693 orang respondan meliputi 56 DUN di negeri berkenaan mendapati Pakatan Harapan meraih 58 peratus sokongan, manakala 16 peratus menyokong Barisan Nasional.Pengerusi Eksekutif IDE, Profesor Datuk Dr Mohammad Redzuan Othman berkata 26 peratus daripada respondan pula merupakan pengundi atas pagar.Namun, 69.1 peratus daripadanya mempunyai persepsi positif terhadap Perdana Menteri, Datuk Seri Anwar Ibrahim."Di Selangor ini nampaknya sokongan rakyat itu masih lagi kental dan ini mungkin disebabkan oleh tidak ada isu besar yang melibatkan kerajaan negeri walaupun isu air adalah sesekali, air pencemaran dan sebagainya."Isu berkaitan pentadbiran, adakah mereka ada persepsi tentang penyalahgunaan kuasa rasuah, itu hampir tidak ada menunjukkan dalam konteks Selangor, mereka memberikan kepercayaan dan keyakinan kepada kerajaan yang ada pada hari ini," katanya pada taklimat media di IDE, di sini hari ini.

(Pengerusi Eksekutif IDE, Profesor Datuk Dr Mohammad Redzuan Othman)

Perdana Menteri turut meraih 73.4 peratus persepsi positif daripada pengundi di Selangor.Sementara itu, 78.9 peratus teruja untuk keluar mengundi dengan 68.5 peratus pengundi kali pertama.Pada Pilihan Raya Umum Ke-15 (PRU Ke-15) lalu, peratusan keluar mengundi di Selangor mencecah 78.6 peratus.


Murid dirotan guru besar: Siasatan dilakukan secara telus

KUALA PILAH, 20 Julai- Siasatan berhubung dakwaan seorang murid dirotan guru besar di sebuah sekolah di Segamat, Johor sehingga cedera akan dilakukan secara telus.  Menteri Pendidikan, Fadhlina Sidek menegaskan, pihaknya tidak akan berkompromi sekiranya kejadian itu benar berlaku dan akan memberi kerjasama sepenuhnya kepada pihak berkuasa.  "Kita serahkan kepada siasatan, dalam masa yang sama kita kena hormat dengan proses itu. Semua (hasil) siasatan ini akan dimaklumkan kembali kepada KPM."Intervensi-intervensi khususnya sokongan psikososial pada guru dan murid terlibat juga kita buat," kata Fadhlina ketika ditemui pemberita di Karnival Mini Pendidikan Madani Peringkat Negeri Sembilan di sini.  Rabu lalu, media melaporkan seorang murid tahun lima sebuah Sekolah Jenis Kebangsaan Tamil (SJKT) di Segamat didakwa dirotan guru besar sehingga mengakibatkan kecederaan pada badan dan muka.  Kejadian didakwa berlaku berikutan murid berkenaan gagal menyiapkan kerja sekolah dan bersikap sambil lewa semasa sesi pembelajaran.  Sementara itu Karnival Mini Pendidikan Madani peringkat Negeri Sembilan mendapat sambutan menggalakkan daripada pelajar.  Karnival berlangsung selama sehari itu memberi pendedahan kepada pelajar mengenai pemerkasaan TVET, pemantapan jaringan profesionalisme perkhidmatan psikologi dan kaunseling.  "Pendedahan kepada pelajar melalui program tersebut kita boleh melatih pelajar cara berkomunikasi terutamanya dengan orang luar, tentang kaedah menghasilkan produk-produk dalam bidang jahitan, latih berani berhadapan orang ramai walaupun mereka pelajar pendidikan khas," kata guru pendidikan khas, Nor Haslida Md Nor.

(Fadhlina ketika ditemui pemberita di Karnival Mini Pendidikan Madani Peringkat Negeri Sembilan)


MAIWP belanja RM420 juta hingga Jun, bantu golongan asnaf

(Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar (kiri) pada Majlis Anugerah Perkhidmatan Cemerlang MAIWP)

KUALA LUMPUR, 20 Julai- Sejumlah RM420 juta dana zakat telah dibelanjakan Majlis Agama Islam Wilayah Persekutuan (MAIWP) hingga Jun lalu, untuk manfaat 30,000 keluarga asnaf melalui pelbagai skim bantuan.  Pengerusinya, Tan Sri Dr. Mohd Daud Bakar berkata MAIWP komited untuk memperhebatkan lagi program-program latihan serta keusahawanan agar para asnaf dapat keluar daripada kepompong kemiskinan.  "Kami akan cuba lagi melihat dari segi faktor kewangan yang semakin menekan. Kalau dulu kita bincang mengenai kos sara hidup, sekarang kita menekankan mengenai kos peningkatkan pinjaman yang kecil sebab OPR semakin meningkat. "Itu satu pendekatan baru dan kita cuba melihat juga dari segi kerjasama strategik, dengan banyak lagi pihak yang kita tidak melihat dengan serius mungkin terlepas pandang."Dari segi orang yang terlantar di rumah-rumah PPR, anak-anak yang tidak minat belajar. Kita cuba mengatasi dengan memberi motivasi," katanya.

(Pengerusi MAIWP, Tan Sri Dr. Mohd Daud Bakar)

Beliau ditemui pemberita selepas Majlis Anugerah Perkhidmatan Cemerlang MAIWP di Pusat Dagangan Dunia (WTC) Kuala Lumpur, di sini hari ini.Majlis dirasmikan Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar.  Tambahnya, sehingga kini, MAIWP telah menyediakan 30 skim bantuan zakat yang meliputi aspek kebajikan, pendidikan, perubatan, tempat tinggal, keusahawanan dan pembangunan ummah kepada golongan asnaf di Wilayah Persekutuan.  Terdahulu, pada majlis tersebut, seramai 93 orang penerima Anugerah Perkhidmatan Cemerlang diraikan untuk mencetus inspirasi kepada semua warga MAIWP untuk berkhidmat dengan lebih cemerlang.


Masalah jalan terputus laluan Chukai-Air Putih selesai

(Datuk Seri Alexander Nanta Linggi, projek naik taraf melibatkan kos RM192.8 juta itu dijalankan oleh JKR Terengganu bermula Mei 2017 dan siap sepenuhnya April lalu)

KEMAMAN, 20 Julai- Setiap kali banjir, laluan Chukai ke Air Putih di Kemaman; Terengganu sering menghadapi masalah jalan terputus.Kini, pengguna jalan raya lega setelah kerja penaiktarfan laluan sepanjang 11.4 kilometer selesai.Menurut Menteri Kerja Raya, Datuk Seri Alexander Nanta Linggi, projek naik taraf melibatkan kos RM192.8 juta itu dijalankan oleh Jabatan Kerja Raya (JKR) Terengganu bermula Mei 2017 dan siap sepenuhnya April lalu.Aras jalan raya dinaikkan kira-kira 2 meter tinggi sepanjang 3.1 kilometer di lokasi kerap berlaku banjir. Turut dibina jambatan tebatan banjir Jabatan Pengairan dan Saliran (JPS) sepanjang 313 meter. "Juga dalam skop itu pembinaan jambatan baharu Sungai Tempurung, lebar 14 meter dan panjangnya 25 meter, dinaik taraf lima persimpangan terutama sepanjang jajaran tersebut termasuk pemasangan lampu jalan, lampu isyarat baharu di persimpangan Pengkalan Binjai."Dan juga lampu isyarat jalan sedia ada dan di simpang T126 dan pemasangan lampu jalan jenis led yang baharu di lima persimpangan sepanjang jajaran," kata Alexander kepada media di sini. Laluan berkenaan turut menjadi pilihan pengguna keluar dari Lebuhraya Pantai Timur (LPT) 2 persimpangan Chukai untuk ke Bandar Chukai.

(Datuk Seri Alexander berkata masalah jalan terputus laluan Chukai-Air Putih selesai)


KANGAR, 20 Julai- Situasi kes demam denggi di Perlis masih membimbangkan dengan 33 kes baharu dilaporkan bagi tempoh 9 hingga 15 Julai lalu, iaitu peningkatan satu kes berbanding minggu sebelumnya.  Manakala jumlah kes terkumpul bagi tempoh Januari sehingga 15 Julai adalah sebanyak 508 kes, peningkatan 489 kes atau 2,573.7% berbanding tempoh sama pada tahun 2022.2 kematian akibat demam denggi dilaporkan.  Exco Kesihatan Negeri, Megat Hashirat Hassan dalam kenyataannya memaklumkan, sebanyak 52 lokaliti wabak denggi telah dilaporkan dengan 13 lokaliti masih aktif, antaranya Taman Jali, Taman Melati Indah, Felcra Lubuk Sireh, Taman Hijrah, Taman Emas dan Taman Ira,  "Selain itu , terdapat dua lokaliti titik panas denggi iaitu Taman Jali dengan 20 kes dan Taman Melati Indah dengan 8 kes. Felcra Lubuk Sireh dikenal pasti sebagai lokaliti wabak tak terkawal dengan 17 kes.  "Sebanyak tujuh lokaliti wabak baharu dilaporkan sepanjang minggu lalu iaitu Taman Beseri Paya, Kampung Bunga Emas, RPA Batu 16, Kampung Terus Teritip, Taman Bukit Kubu Fasa 2, Jalan Miri Kuala Perlis dan Kampung Tok Paduka," menurut kenyataan itu.  Sehingga 15 Julai, sebanyak 182 notis kompaun dikeluarkan kepada premis yang didapati mempunyai pembiakkan nyamuk Aedes.

(Kes demam denggi membimbangkan meningkat lebih 2,500%)


750 anggota polis kawal keselamatan final Piala FA

JOHOR BAHRU, 20 Julai- Seramai 750 anggota polis ditugaskan bagi mengawal keselamatan dan memastikan kelancaran aksi final Piala FA, Johor Darul Ta’zim menentang KL City FC, Sabtu ini. Ketua Polis Johor, Datuk Kamarul Zaman Mamat berkata kawalan dibuat bagi memastikan tiada sebarang insiden tidak diingini berlaku termasuk kelancaran aliran trafik.  "Polis bersama-sama dengan pihak pemantau marshall daripada pihak stadium akan bekerjasama untuk memastikan perlawanan tersebut berjalan dengan lancar."Dan kita nasihatkan jangan bawa barang yang dilarang, masuk ke dalam stadium," katanya pada sidang media di Ibu Pejabat Polis Kontinjen Johor, di sini hari ini.

(Ketua Polis Johor, Datuk Kamarul Zaman Mamat)

Penugasan anggota bermula dari luar stadium dan akan ditambah mengikut keperluan.  Final Piala FA akan berlangsung Sabtu ini di Stadium Sultan Ibrahim, Iskandar Puteri.


Nyamuk Aedes ancam Croatia ketika perubahan iklim

ZAGREB, 20 Julai- Croatia berada dalam keadaan bimbang apabila perubahan iklim dipercayai boleh mengakibatkan penyakit tropika bawaan nyamuk kepada negara Mediterranian. Biarpun langkah pencegahan serangga itu telah dilakukan di Zagreb, ia tetap menimbulkan kerisauan.Langkah yang dilakukan negara itu merupakan sebahagian daripada projek perintis yang memfokuskan untuk membasmi nyamuk Harimau Asia (Aedes) yang boleh membawa penyakit seperti demam denggi, chikungunya dan zika.Spesies itu kelihatan semakin banyak membiak di negara tersebut dan di seluruh rantau dalam beberapa tahun kebelakangan ini. Ia berikutan perubahan iklim dengan cuaca yang lebih panas. Faktor itu menjadikan kawasan tersebut sesuai untuk pembiakan nyamuk."Masih terlalu awal untuk menyatakan sama ada usaha ini akan membuahkan hasil," kata penduduk Zagreb Kruno Lokotar kepada AFP. "Tetapi saya gembira bahawa kita tidak hanya berpegang pada kaedah penyemburan."

(Nyamuk jantan dibiakkan untuk dilepaskan di kawasan pembiakan nyamuk Aedes/AFP)

Usaha Croatia tertumpu pada kaedah yang menggunakan nyamuk jantan yang telah disterilkan dan dilepaskan ke habitat nyamuk Aedes. Ia membolehkan nyamuk jantan mengawan dengan nyamuk betina dan meneutralkan potensi bagi spesies itu.Projek Zagreb bermula pada Jun dengan melepaskan 100,000 nyamuk dilepaskan di kawasan berisiko tinggi."Jika kami melepaskan jumlah jantan steril yang mencukupi dalam tempoh tertentu di sesuatu kawasan, populasi nyamuk di kawasan itu akan berkurangan," Ana Klobucar, pakar entomologi perubatan institut kesihatan awam, memberitahu AFP.Teknik Serangga Steril (SIT) merupakan kaedah yang telah digunakan selama beberapa dekad di seluruh dunia untuk memerangi pelbagai serangga berbahaya, namun masih diuji keberkesanannya terhadap nyamuk di kawasan bandar.Croatia mula menggunakan kaedah itu pada tahun lepas di utara semenanjung Istria.Pakar entomologi Nediljko Landeka dari institut kesihatan awam serantau memberitahu AFP, "tahun ini sejumlah 1.2 juta serangga yang dirawat akan dilepaskan di sana dalam tempoh tiga bulan."- AFP


Perkhidmatan Starlink bermula dengan IPT, sekolah di pedalaman

(Fahmi telah menyerahkan Lesen Pemberi Kemudahan dan Perkhidmatan Rangkaian kepada wakil Starlink baru-baru ini/ FB Fahmi Fadzil)

PUTRAJAYA, 30 Julai- Kerajaan sedia bekerjasama dengan penyedia perkhidmatan Internet satelit termasuk Starlink, ke arah mencapai 100% akses Internet di kawasan berpenduduk.Menteri Komunikasi dan Digital, Fahmi Fadzil berkata ketika ini 97% kawasan berpenduduk di Malaysia mempunyai akses Internet manakala baki tiga peratus lagi berhadapan isu geografi lokasi.Seperti kawasan pedalaman atau pulau terpencil yang menjadi cabaran kepada pembinaan rangkaian.Fahmi menerusi laman rasmi Facebook memaklumkan, Starlink akan memulakan perkhidmatan di institut pengajian tinggi (IPT) dan sekolah terlebih dahulu.Beliau telah menyerahkan Lesen Pemberi Kemudahan dan Perkhidmatan Rangkaian kepada wakil Starlink baru-baru ini."Ia bagi membenarkan Starlink menyediakan perkhidmatan Internet satelit melibatkan IPT dan sekolah di kawasan pedalaman seperti yang diumumkan oleh Perdana Menteri minggu lepas," tambahnya.

(Fahmi berkata perkhidmatan Starlink bermula dengan IPT, sekolah di pedalaman)


Bomba Perak dedah premis pelancongan, kilang rekod kerugian RM144 juta tahun lalu

IPOH, 20 Julai - Sebanyak RM144 juta nilai kerugian direkodkan Jabatan Bomba dan Penyelamat (JBPM) Perak sepanjang tahun lalu.Pengarah JBPM Perak, Sayani Saidon berkata, antara penyumbang utama kepada angka kerugian ini adalah kebakaran melibatkan kilang dan premis pelancongan yang menyumbang kepada ekonomi negara.Katanya, setakat Jun tahun ini, JBPM Perak merekodkan sebanyak RM21.4 juta nilai kerugian."Jumlah tersebut lebih tinggi sekiranya mengambil kira kos lain iaitu bukan kerugian fizikal, kalau dikira kerugian tidak langsung nilainya lebih besar."Antaranya kos disebabkan kehilangan pekerjaan, kehilangan daya saing, kehilangan pelanggan akibat kebakaran menyebabkan kerugian ekonomi negara kerana ia mempengaruhi keyakinan pelabur untuk melabur," katanya kepada pemberita pada Seminar Keselamatan Kebakaran Negeri Perak 2023 di Hotel Casuarina di sini, hari ini.Seramai 400 peserta terlibat dalam seminar yang dianjurkan jabatan tersebut.Seminar itu bertujuan memberi pengetahuan mengenai keselamatan kebakaran kepada masyarakat terutama kepada pemilik dan penghuni bangunan yang berisiko tinggi, arkitek, konsultan reka bentuk bangunan dan penyelenggara sistem keselamatan kebakaran.


Ajaran sesat, pengikut 'Si Hulk' guna media sosial hina Agama Islam

JOHOR BAHRU, 20 Julai- Umat Islam diingatkan agar berhati-hati dengan diayah yang disebar kumpulan ajaran sesat 'Si Hulk' menerusi media sosial.Dua video yang diterima Jabatan Agama Islam Negeri Johor (JAINJ), memaparkan pengikut ajaran itu menghina Agama Islam, pada 17 dan 18 Julai lalu, menerusi dua akaun berbeza.  Menurut Exco Hal Ehwal Agama Islam Johor, Mohd Fared Mohd Khalid kes itu berada di luar bidang kuasa kerajaan negeri untuk mengambil tindakan undang-undang kerana ia dimuatnaik dari New Zealand.Bagaimanapun, pihaknya akan bekerjasama dengan Suruhanjaya Komunikasi dan Multimedia Malaysia untuk melumpuhkan kegiatan kumpulan itu di media sosial.  "Kiranya dilihat kepada semua 'profile picture' Facebook ini, dilihat satu kesamaan mereka ialah ada satu 'profile picture sama', 'Ready To Help'."Kalau ini kita boleh jadikan sebagai panduan kepada rakan kita di luar sana untuk tidak mengikuti mana-mana sebaran klip video pemahaman yang diutarakan oleh kumpulan seperti ini maka elok dijauhkan, bahkan jangan berkawan dengan mereka," katanya.

(Exco Hal Ehwal Agama Islam Johor, Mohd Fared Mohd Khalid)

Beliau berkata demikian dalam sidang media, di sini hari ini.Sebarang perniagaan dan perkhidmatan yang dikaitkan dengan kumpulan itu turut diharamkan.


Anak muda perlu libatkan diri dalam politik

(Teo Nie Ching ketika Program Chit Chat Teo anjuran Persatuan Pelajar Islam Selangor Darul Ehsan/BERNAMA)

SHAH ALAM, 20 Julai- Anak muda disaran melibatkan diri dalam politik dan tidak beranggapan politik adalah kotor hanya kerana tidak menyukai seseorang individu. Timbalan Menteri Komunikasi dan Digital, Teo Nie Ching berkata penglibatan golongan belia mewujudkan perkongsiaan idea dalam membentuk dasar negara."Adalah sangat penting untuk kita terus melibatkan golongan muda dalam kerja politik. Mereka bukan sahaja perlu lebih memahami tentang bagaimana sesebuah kerajaan, kementerian buat keputusan, bentuk polisi tetapi pada masa sama mereka tidak ada satu tanggapan yang salah bahawa politik adalah kotor," katanya ketika ditemui selepas Program Chit Chat bersama YB Teo yang julung kali diadakan di sini. Tambah Teo, anak muda terutamanya perlu faham melalui politik akan lahir pemimpin yang menentukan pentadbiran sesebuah negara. Mengenai Pilihan Raya Umum Dewan Undangan Negeri ke-15, beliau yang juga Setiausaha Publisiti Kebangsaan DAP memaklumkan, pihaknya sangat mementingkan nilai keterangkuman dalam membentuk kerajaan MADANI serta pemilihan calon yang bakal bertanding. "Untuk DAP kita percaya keterangkuman adalah sangat penting. Jadi kita akan pastikan bahawa dari segi calon kita ada pelbagai bangsa dan juga gender untuk kita pastikan bahawa kita membentuk Malaysia MADANI dengan cara kita tambah, bukan tolak sesiapa. Kita tambah apa yang bagus kita tamabah dalam budaya kita," tambahnya.

(Teo Nie Ching (tengah) bergambar bersama para peserta Program Chit Chat Teo anjuran Persatuan Pelajar Islam Selangor Darul Ehsan/BERNAMA)


KPKM jamin bekalan beras sentiasa mencukupi

KLANG, 20 Julai- Kementerian Pertanian dan Keterjaminan Makanan (KPKM) memberi jaminan bekalan beras tempatan sentiasa mencukupi.Menterinya, Datuk Seri Mohamad Sabu berkata pihaknya sentiasa mencari jalan penyelesaian terbaik bagi mengatasi masalah tersebut, sekali gus memastikan harga beras tempatan dapat dikekalkan.Beliau turut meminta agar pengilang dapat bekerjasama memastikan bekalan beras tempatan dapat ditampung ke kawasan yang memerlukan."Kementerian akan memberi tumpuan sepenuhnya kerana ini adalah makanan utama penduduk di sini. Jika berlaku kekurangan bekalan beras, lapor segera kepada pihak kami. Perkara itu akan diatasi sepenuhnya. Perbincangan telah dibuat dengan pihak BERNAS bagi memastikan golongan berpendapatan rendah akan terus menikmati bekalan beras tempatan," katanya pada Majlis Perasmian Bangunan Pejabat Pertubuhan Peladang di sini.Dalam pada itu, Mohamad berkata bekalan ayam dan telur dalam negara kini kembali pulih setelah melalui tempoh getir pengeluaran bekalannya.Katanya, perkembangan positif itu merupakan hasil usaha kementeriannya yang sentiasa memastikan bekalan telur dan ayam di pasaran dapat menampung keperluan pengguna.Tambah menteri pertanian dan keterjaminan makanan itu, pemulihan nilai ringgit negara akan turut mempengaruhi pengurangan harga barangan import memandangkan negara masih lagi bergantung kepada import bekalan jagung dan soya untuk sektor penternakan beroperasi dengan baik."Kita harap tidak ada peperangan baharu yang boleh menjejaskan import 'green corn' dan soya sebab kita tahu 'green corn' ini baharu di peringkat permulaan tanaman di sini. Institut Penyelidikan dan Kemajuan Pertanian Malaysia (MARDI) memainkan peranan agar bekalan jagung itu mencukupi," katanya.


Perlombongan NR-REE, Perak mohon perluas operasi

GERIK, 20 Julai- Perak akan memohon kepada Kerajaan Persekutuan untuk memperluas kawasan operasi perlombongan Unsur Nadir Bumi Bukan Radioaktif (NR-REE) di Kenering, di sini. Menteri Besar, Datuk Seri Saarani Mohamad berkata ketika ini projek tersebut beroperasi di atas tanah seluas 216 ekar melibatkan pengekstrakan mineral NR-REE menggunakan kaedah 'In-situ leaching'.  Jelas beliau, kebenaran diterima sebelum ini hanya membenarkan aktiviti perlombongan dilakukan di luar kawasan Hutan Simpan Kekal (HSK).  "Kita pun sekarang akan memohon kepada kementerian untuk membolehkan negeri Perak ini diberi kebenaran memperluaskan kawasan operasi ini."Sebab kawasan operasi kita itu di luar kawasan hutan simpan yang kena dipatuhi kerana ada satu 'standard instruction' iaitu tidak boleh menjalankan perlombongan dalam kawasan hutan simpan, tapi di Perak lebih 5,000 hektar lagi berada di luar hutan simpan," katanya.

(Menteri Besar Perak, Datuk Seri Saarani Mohamad)

Beliau berkata demikian dalam sidang media Program Mesra Hari Bertemu Pelanggan Kerajaan Negeri Perak 2023, di sini hari ini.  Projek perintis perlombongan NR-REE memulakan operasi Oktober lalu setelah memperoleh kelulusan perundangan dan kebenaran beroperasi.  Pada program tersebut, Menteri Besar turut menyempurnakan Majlis Pelepasan (flag off) produk Perak ke Singapura.


Anwar tiba di Hanoi untuk lawatan rasmi dua hari

HANOI, 20 Julai- Perdana Menteri, Datuk Seri Anwar Ibrahim dan isteri, Datuk Seri Dr Wan Azizah Wan Ismail selamat tiba di Hanoi, Vietnam.Beliau yang dalam rangka lawatan rasmi dua hari ke Vietnam itu tiba di Lapangan Terbang Antarabangsa Noi-Bai, Hanoi pada pukul 1.00 tengah hari waktu tempatan.Sebaik tiba rombongan ketibaan beliau disambut Menteri Kebudayaan, Sukan dan Pelancongan Nguyen Van Hung, bakal Duta Vietnam ke Malaysia Dinh Ngoc Linh, Timbalan Menteri Luar Negeri Do Hung Viet dan beberapa pegawai tertinggi Vietnam.  Turut bersama menyambut ketibaan, Menteri Luar Negeri Datuk Seri Dr Zambry Abdul Kadir yang tiba lebih awal, Ketua Setiausaha Kementerian Luar Datuk Seri Amran Mohamed Zin serta Duta Malaysia ke Vietnam Datuk Tan Yang Thai. Ini merupakan negara ASEAN yang terakhir dilawati dan lawatan ini adalah atas undangan Perdana Menteri Vietnam, Pham Minh Chinh, yang disampaikan ketika menghadiri Sidang Kemuncak ASEAN di Labuan Bajo, Nusa Tenggara Timur, Indonesia pada Mei lepas.

(Beliau yang dalam rangka lawatan rasmi dua hari ke Vietnam itu tiba di Lapangan Terbang Antarabangsa Noi-Bai, Hanoi pada pukul 1.00 tengah hari waktu tempatan)


Seleweng diesel subsidi, lelaki tempatan ditahan

KULIM, 20 Julai- Aktiviti penyelewengan diesel bersubsidi berjaya ditumpaskan di sebuah stesen minyak di Lunas, semalam.Pengarah Pejabat Kementerian Perdagangan Dalam Negeri Dan Kos Sara Hidup (KPDN) Kedah, Affendi Rajini Kanth berkata serbuan dilakukan hasil maklumat awam dan risikan yang dilakukan sejak seminggu lalu.  Ketika serbuan dilakukan, terdapat sebuah lori dilihat sedang mengisi diesel bersubsidi dan hasil pemeriksaan awal mendapati terdapat tangki tambahan yang diletakkan di dalam lori tersebut.  "Diesel yang diisi ke dalam tangki kenderaan itu telah disedut naik dengan menggunakan pam ke dalam tangki tambahan."Lori tersebut telah disita bersama 1,800 liter minyak diesel yang telah diisi kedalam tangki tambahan tersebut. "Minyak diesel yang dirampas dianggarkan bernilai hampir RM4,000, manakala lori dianggarkan bernilai RM30,000. "Turut disita, enam unit tangki dan satu unit hos berserta pam dengan anggaran nilai rampasan keseluruhan berjumlah lebih RM37,000. "Seorang lelaki warga tempatan berusia 41 tahun turut ditahan untuk siasatan lanjut. "Kes disiasat di bawah Seksyen 21 Akta Kawalan Bekalan 1961 dan dibaca bersama-sama Peraturan 3 (1) Peraturan-Peraturan Kawalan Bekalan 1974," katanya menerusi kenyataan.


Pengasuh disyaki dera bayi hingga mati, kes bersambung 5 Oktober

IPOH, 20 Julai- Mahkamah Majistret Ipoh menetapkan 5 Oktober depan sebagai tarikh sebutan semula kes seorang pengasuh yang disyaki mendera bayi perempuan berusia enam bulan hingga meninggal dunia.  Majistret S.Punitha menetapkan tarikh tersebut untuk penyerahan dokumen laporan kimia dan laporan bedah siasat.  Mengikut kertas pertuduhan, Tan Wooi Cheng, 51 tahun didapati telah membunuh Cheong Si Yu, 6 bulan, antara 9 Julai hingga 12 Julai di Taman Tawas Indah, Chemor.  Tertuduh mengangguk faham selepas pertuduhan terhadapnya dibacakan dalam bahasa Mandarin.  Dakwaan terhadap tertuduh dikemukakan mengikut Seksyen 302 Kanun Keseksaan yang boleh dihukum mati jika sabit kesalahan atau penjara sehingga 40 tahun dan jika tidak dihukum mati hendaklah dihukum sebat tidak kurang 12 sebatan.  Pendakwaan dikendalikan Timbalan Pendakwa Raya, Nurul Hidayu Zakaria manakala tertuduh diwakili peguam, J. Matthews.

(Tertuduh mengangguk faham selepas pertuduhan terhadapnya dibacakan dalam bahasa Mandarin)


PRU DUN ke-15: KKM cadang guna SOP COVID-19

PUTRAJAYA, 20 Julai- Kementerian Kesihatan (KKM) akan mengesyorkan kepada Suruhanjaya Pilihan Raya (SPR) bagi menggunakan Prosedur Operasi Standard (SOP) sedia ada berkaitan COVID-19 dalam Pilihan raya Umum Dewan Undangan Negeri ke-15 (PRU DUN ke-15).Menteri Kesihatan, Dr Zaliha Mustafa berkata pihaknya juga akan melakukan perbincangan terlebih dahulu bersama agensi terlibat bagi meneliti sekiranya terdapat keperluan untuk menambah baik SOP sedia ada."Setakat ini, kalau kita ikut trend daripada kes-kes yang kita terima, kita ambil maklum tetapi SOP yang kita lakukan adalah apa yang sedia ada. "Kita akan berbincang juga khususnya bersama SPR, Majlis Keselamatan Negara (MKN) dan juga agensi-agensi yang terlibat kalau perlu kepada prosedur-prosedur yang lain," katanya pada sidang media Majlis Pelancaran Bulan Kebangsaan dan Kibar Jalur Gemilang Peringkat KKM di sini.Terdahulu, Zaliha turut melancarkan Flag Off Kenderaan Berhias KKM sempena sambutan Bulan Kebangsaan selain akan menganjurkan pelbagai program dan aktiviti termasuklah Pameran Evolusi Sektor Perkhidmatan Kesihatan Malaysia dan juga Pameran dan Dekorasi Kemerdekaan Kertas Putih Kesihatan.

(Setakat ini kalau kita ikut trend daripada kes-kes yang kita terima, kita ambil maklum tetapi SOP yang kita lakukan adalah apa yang sedia ada)


Tembakan rambang di Auckland, tiada rakyat Malaysia terlibat

PUTRAJAYA, 20 Julai- Tiada rakyat Malaysia terlibat dalam insiden tembakan rambang yang berlaku di Quay Street, Auckland, New Zealand.Kementerian Luar Negeri melalui Suruhanjaya Tinggi Malaysia di Wellington berkata menerusi laporan awal, kejadian itu telah meragut dua nyawa dan mencederakan enam yang lain. Penembak rambang tersebut juga dilaporkan telah mati di tempat kejadian."Suruhanjaya Tinggi Malaysia sedang berhubung rapat dengan pihak berkuasa tempatan untuk mendapatkan perkembangan terkini mengenai insiden tersebut."Rakyat Malaysia yang memerlukan sebarang bantuan konsular boleh menghubungi Suruhanjaya Tinggi Malaysia di +64-4-3852439 atau +64-210440188 (untuk kecemasan)."Sebarang perkembangan terkini mengenai insiden ini akan dimaklumkan dari semasa ke semasa," katanya menerusi kenyataan.


LRT Pulau Pinang, pelaksanaan fasa pertama dijangka hujung tahun - Kon Yeow

(Foto BERNAMA/Taman Bandar Arkeologi Sia Boey (gambar) berhampiranKompleks Tun Abdul Razak (KOMTAR) merupakan salahsatu lokasi pembinaan stesen Laluan LRT)

KUALA LUMPUR, 20 Julai- Ketua Menteri Pulau Pinang, Chow Kon Yeow berkata pelaksanaan fasa pertama perkhidmatan Transit Aliran Ringan (LRT) di Pulau Pinang dijangka bermula hujung tahun ini.Kon Yeow berkata beliau berterima kasih kepada kerajaan pusat kerana bersetuju memberi dana tambahan untuk pembinaan LRT tersebut."Kita bersyukur selepas Perdana Menteri, Datuk Seri Anwar Ibrahim dan Menteri Pengangkutan, Anthony Loke mendengar permintaan daripada kerajaan Pulau Pinang. Akhirnya kerajaan pusat membuat keputusan untuk memikul tanggungjawab ambil alih. Tanggungjawab ini daripada pihak kerajaan negeri dan mengarahkan supaya projek LRT tersebut ditanggung kerajaan pusat," katanya dalam program bicara naratif khas di Radio Televisyen Malaysia (RTM) di sini.Tambahnya, kerajaan negeri sebelum ini merancang untuk melaksanakan Pelan Induk Pengangkutan Pulau Pinang (PTMP) bernilai RM46 bilion, melibatkan projek LRT, monorel dan tiga buah lebuh raya yang dijadual siap pada tahun 2050.

(Foto BERNAMA/Taman Bandar Arkeologi Sia Boey (gambar) berhampiran Kompleks Tun Abdul Razak (KOMTAR) merupakan salah satu lokasi pembinaan stesen Laluan LRT)


PRU DUN ke-15: Pelajar IPTA tidak cuti - KPT

HULU TERENGGANU, 20 Julai- Tiada cuti khas diberikan Kementerian Pendidikan Tinggi (KPT) kepada pelajar Institut Pengajian Tinggi Awam (IPTA) untuk pulang mengundi pada Pilihan raya Umum Dewan Undangan Negeri ke-15 (PRU DUN ke-15) pada 12 Ogos ini.  Menteri Pendidikan Tinggi, Datuk Seri Mohamed Khaled Nordin berkata situasi itu agak berlainan ketika menghadapi Pilihan Raya Umum ke-15 (PRU15), November lalu. Katanya, para pelajar IPTA ketika itu dalam tempoh cuti semester dan sebahagian besarnya tidak menduduki ujian atau peperiksaan.Hanya pelajar Institusi Pengajian Tinggi (IPT) daripada enam negeri sahaja terlibat dan akan turun mengundi pada PRU DUN ke-15. "Jadi memang tiada cuti. Hari mengundi dan ujian hanya melibatkan dua universiti sahaja. Peperiksaan telah habis dan rata-rata pelajar telah berada di kampung halaman," katanya selepas Majlis Pelancaran Jentera pilihan raya Barisan Nasional (BN) Parlimen Hulu Terengganu di Plaza Rahmat OKB, Kuala Berang di sini.Terdahulu, setiap cawangan BN di seluruh Parlimen Hulu Terengganu menerima sumbangan RM1,000 daripada UMNO Terengganu.Sumbangan berkenaan melibatkan jumlah keseluruhan RM144,000 untuk 144 cawangan di Parlimen berkenaan.


Hapus hutang peneroka Felda: PM kemuka bukti esok

(Datuk Seri Anwar  ditemu bual selepas menghadiri Majlis Sambutan Maal Hijrah 1445 Hijrah Perpaduan Tanjong Karang)

TANJONG KARANG, 19 Julai- Perdana Menteri, Datuk Seri Anwar Ibrahim akan mengemukakan bukti bahawa beliau telah menandatangani dokumen bagi penghapusan hutang peneroka Felda sebanyak RM990 juta esok.Ujarnya, beliau akan menghubungi Ketua Setiusaha Perbendaharaan, Datuk Johan Mahmood Merican bagi menyerahkan bukti tersebut sebelum berlepas ke Vietnam untuk lawatan rasmi dua hari."Saya boleh bawa, tak perlu tunggu 24 jam, esok dalam 12 jam saya boleh. Memang saya tandatangani (dokumen) pada 27 hari bulan (Jun). Nampak mereka tidak buat kerja. Tidak tahu, mereka cabar."Kalau saya tunjuk bukti saya hendak mereka minta maaf secara terbuka," kata Anwar kepada pemberita selepas menghadiri Majlis Sambutan Maal Hijrah 1445 Hijrah Perpaduan Tanjong Karang di sini. Perdana Menteri mengulas tuntutan Tan Sri Muhyiddin Yassin yang mendakwa hutang peneroka Felda berjumlah RM8.3 bilion tidak pernah dilupuskan bawah pentadbirannya.Terdahulu dalam ucapannya Anwar berkata beliau tidak akan menzalimi sesiapa, termasuk individu daripada parti pembangkang.Beliau sendiri tahu bagaimana kehidupan di dalam penjara dan tidak akan sewenang-wenangnya menggunakan kuasa sebagai Perdana Menteri.“Kalau ikut kadang-kadang geram, saya dah perosok dalam lokap tetapi tidak boleh sebab negara ini negara hukum (mempunyai undang-undang).“Orang PAS ke, orang Bersatu ke, saya tidak akan zalimi kerana saya tahu kesengsaraan duduk dalam penjara,” tambah Anwar.

(Datuk Seri Anwar di Majlis Sambutan Maal Hijrah 1445 Hijrah Perpaduan Tanjong Karang)


Fasa pertama projek LRT Pulau Pinang penghujung tahun ini

KUALA LUMPUR, 20 Julai- Pelaksanaan fasa pertama projek Transit Aliran Ringan (LRT) di Pulau Pinang dijangka dimulakan pada penghujung tahun ini.Ketua Menteri, Chow Kon Yeow berkata pakar runding telah dilantik bagi merangka pelan induk pengangkutan."Kita bersyukur setelah Perdana Menteri, Datuk Seri Anwar Ibrahim dan menteri pengangkutan mengambil maklum syor yang dibuat kerajaan negeri Pulau Pinang. Akhirnya mereka buat keputusan untuk mengambil alih tanggungjawab ini daripada pihak kerajaan negeri dan mengarahkan supaya projek LRT ini dibiayai oleh kerajaan Persekutuan."Inisiatif projek pengangkutan LRT Pulau Pinang merupakan khabar gembira kepada penduduk Pulau Pinang memandangkan negeri itu juga mengalami kesesakan lalu lintas," kata beliau dalam program Bicara Naratif Khas di RTM. Menyentuh mengenai Tapak A seluas 283 hektar yang dijangka mengambil masa sembilan tahun untuk disiapkan Chow berkata projek itu akan dimulakan pada suku ketiga tahun iniMenurut beliau penambakan laut secara besar-besaran di Pulau Pinang, akhirnya mendapat kelulusan Laporan Penilaian Kesan Kepada Alam Sekeliling (EIA)."Penilaian impak sosial yang dijalankan antara penduduk tempatan mendapati 70% penduduk termasuk nelayan, menyokong pembangunan tersebut," tambahnya. Projek Pulau Pinang Selatan (PSI) melibatkan pembangunan tiga pulau buatan, dengan keluasan 1,700 hektar di perairan Permatang Damar Laut, dekat Bayan Lepas.

(Chow berkata fasa pertama projek LRT Pulau Pinang penghujung tahun ini)


Visi Pulau Pinang 2030 terima peruntukan Persekutuan RM211 juta

(Chow ketika ditemu bual dalam program Bicara Naratif Khas di RTM)

KUALA LUMPUR, 19 Julai- Kerajaan Persekutuan komited membantu Pulau Pinang dangan memberikan peruntukan bagi melancarkan Visi Pulau Pinang 2030Ketua Menteri, Chow Kon Yeow berkata RM211.4 juta diperuntukkan kepada Pulau Pinang menerusi ‘Program Sentuhan Kasih KPKT’ untuk pembinaan Projek Perumahan Rakyat (PPR), projek penyelenggaraan dan naik taraf."Fokus utama perumahan rakyat, perumahan mampu milik menjadi sasaran kita dan kita dapat menetapkan sasaran 220,000 unit rumah mampu milik pelbagai katagori."Pemeliharaan rumah awam, banyak rumah awam kita memerlukan penyelenggaraan atau menaik taraf," kata Chow dalam program Bicara Naratif Khas di RTMBeliau juga berkata kerajaan Pulau Pinang sedia bekerjasama dengan pihak yang mempunyai kepakaran dalam teknologi penghasilan air bersih menggunakan air laut"Negeri Pulau Pinang adalah contoh sebuah negeri yang tidak ada sistem sungai yang dapat membekalkan air mencukupi untuk dirawat. Pulau Pinang hanya mempunyai satu sumber air mentah utama iaitu Sungai Muda," katanya.

(Chow berkata visi Pulau Pinang 2030 terima peruntukan Persekutuan RM211 juta)


Kemerdekaan perayaan yang menyatupadukan rakyat

PADANG BESAR, 19 Julai- Hujan lebat sepanjang perjalanan dari Sanglang, Kedah ke Padang Besar, Perlis tidak mematahkan semangat peserta konvoi Kembara Jalur Gemilang (KMJG) 2023. Laluan konvoi melibatkan tujuh tempat persinggahan termasuk Masjid Bukit Keteri, Berseri, Wat Siam Kampung Kubang Tiga ,Padang Besar dan berakhir di Sekolah Menengah Kebangsaan Padang Besar Utara.  Turut menyertai konvoi itu ialah Ahli Dewan Undang (DUN) Indera Kayangan, Gan Ay Ling.Ketika ditemui media di persinggahan terakhir beliau berkata semangat kemerdekaan perlu melangkaui segalanya. Biarpun arus kemodenan berubah mengikut peredaran semasa, namun semangat patriotik harus tersemat sepanjang zaman.  "Lebih lagi anak-anak untuk mereka sayangi Malaysia cintakan negara. Ini unsur yang lebih penting, lebih-lebih lagi Malaysia yang terdiri daripada berbagai kaum. Kita mengamalkan cara kehidupan budaya berbeza."Kemerdekaan adalah perayaan yang menyatupadukan. Saya harap program ini sentiasa diadakan di peringkat negeri ataupun nasional," katanya.

(Gan Ay Ling berkata kemerdekaan perayaan yang menyatupadukan rakyat)


Tiada pendakwaan terpilih, bermotif politik

(Tan Sri Idrus berkata keputusan mengenakan pertuduhan terhadap mana- mana individu adalah berdasarkan keterangan dan fakta hasil daripada penyiasatan)

PUTRAJAYA, 19 Julai- Jabatan Peguam Negara (JPN) menafikan dakwaan wujudnya pendakwaan terpilih, bermotif politik dan penganiayaan terhadap individu yang melakukan kesalahan mengikut peruntukan undang-undang.Peguam Negara, Tan Sri Idrus Harun satu dalam kenyataan memaklumkan, keputusan mengenakan pertuduhan terhadap mana-mana individu adalah berdasarkan keterangan dan fakta hasil daripada penyiasatan.Bukannya atas desakan mana-mana pihak atau faktor lain."Segala keputusan yang dibuat okeh JPN adalah berdasarkan keterangan dalam kertas siasatan, tidak memihak kepada sesiapa berlandaskan teras integriti. "Ini bagi memastikan mangsa, saksi, tertuduh dan orang awam memperoleh keadilan yang sewajarnya, selaras dengan bidang kuasa Peguam Negara yang diperuntukkan di bawah Perkara 145(3) Perlembagaan Persekutuan. "Sekiranya terdapat keterangan dan bukti kukuh bahawa mana-mana individu telah melakukan kesalahan bawah mana-mana peruntukan undang-undang, maka individu itu akan didakwa berdasarkan peruntukan undang-undang, tanpa mengira status dan latar belakang," menurut kenyataan itu.


KUALA LUMPUR, 19 Julai- Seorang pegawai kanan Perbadanan Menteri Besar (MBI) Kedah dan seorang wanita yang merupakan pengarah sebuah syarikat ditahan bagi membantu siasatan kes rasuah lebih RM13 juta dan salah guna kuasa membabitkan isu perlombongan unsur nadir bumi (REE) di negeri itu.Laporan BERNAMA yang memetik sumber Suruhanjaya Pencegahan Rasuah Malaysia (SPRM) menyebut, suspek berusia 63 dan 40 tahun ditahan semalam di sekitar Alor Setar, Kedah dan ibu negara.Mereka direman tiga hari hingga Jumaat ini. Perintah tahanan reman dikeluarkan oleh Majistret Wan Shahida Abd Rahim di Alor Setar dan Majistret Norsyakirah Che Hashim di Shah Alam.Menurut sumber berkenaan, syarikat terbabit dipercayai telah menjalankan aktiviti perlombongan itu secara haram sejak 2020 dan mendapat perlindungan daripada pihak berkuasa tertentu."Siasatan yang dijalankan berjaya mengesan beberapa pembayaran disyaki rasuah berjumlah lebih RM13 juta yang diberikan oleh syarikat terbabit sebagai sogokan bagi melindungi kegiatan itu dalam tempoh 2020 hingga 2023," katanya kepada BERNAMA.Beliau berkata syarikat milik wanita itu juga dipercayai telah mendapat kelulusan sejak 2016 bagi menjalankan projek pembangunan ladang hutan pokok getah klon balak (TLC) di dua kompartmen di Kedah dengan menanam semula pokok-pokok getah klon balak.“Selain itu, syarikat yang sama telah mengemukakan permohonan kepada kerajaan negeri Kedah bagi menjalankan aktiviti perlombongan REE dalam kompartmen sama pada 2020,” katanya.Bagaimanapun, setakat ini tiada kelulusan diberikan oleh kerajaan negeri berhubung permohonan syarikat tersebut.Ketua Pesuruhjaya SPRM, Tan Sri Azam Baki mengesahkan penahanan kedua-dua suspek dan memaklumkan bahawa kes disiasat mengikut Seksyen 17 serta Seksyen 23 Akta SPRM 2009. -BERNAMA.

(Pegawai kanan MBI Kedah antara ditahan kes rasuah RM13 juta)


Sasaran RM49 bilion pendapatan pelancongan mampu dicapai - MITA

KUALA LUMPUR, 19 Julai- Malaysia mampu mencapai sasaran RM49 bilion pendapatan pelancongan tahun ini.Presiden Persatuan Pelancongan Domestik Malaysia (MITA), Uzaidi Udanis berpendapat lebih banyak acara dan pakej pelancongan menarik boleh ditawarkan pemain industri.Sekali gus memaksimumkan jumlah perbelanjaan pelancong dalam negara. Jelasnya, kedudukan Ringgit ketika ini juga perlu dilihat sebagai peluang untuk merancakkan sektor pelancongan domestik, selain menarik lebih ramai pelancong luar negara."Kita kena adakan pengisian, macam saya kata tadi kena ada pertunjukan kebudayaan. Kita nak pelancong datang sini, jadi mereka tinggal sini selama yang boleh. "Kita nak mereka tinggal tiga ke empat malam, tapi nak tinggal tiga malam mereka kena ada satu pengisian, perlu ada aktiviti, acara untuk mereka tinggal di sini," katanya kepada RTM.

(Presiden Persatuan Pelancongan Domestik Malaysia (MITA), Uzaidi Udanis)

Beliau turut mencadangkan agar Akta Pelancongan dikaji semula supaya penjualan produk pelancongan tidak terhad kepada ejen pelancongan sahaja, terutama berunsurkan industri desa dan aktiviti pengembaraan. Selain itu, urusan keperluan dokumentasi pelancong termasuk visa perlu dipermudah bagi menggalakkan ketibaan pelancong.Tahun lepas, Malaysia menerima lebih 10 juta kemasukan pelancong dengan nilai perbelanjaan pelancong lebih RM28 bilion.


Pembantu rumah tidak didera, tetapi lari kerana mencuri - Polis

JOHOR BAHRU, 19 Julai - Dakwaan seorang pembantu rumah warga asing melarikan diri, di sini kerana didera majikan seperti tular di media sosial semalam adalah tidak benar. Sebaliknya warga asing itu bertindak sedemikian selepas mencuri wang tunai dan barang berharga milik majikannya, di sebuah kediaman di Taman Pelangi. Ketua Polis Daerah Johor Bahru Selatan, Asisten Komisioner Raub Selamat berkata, siasatan awal mendapati suspek berumur 31 tahun itu melakukan jenayah itu pada pukul 11:21 pagi, 17 Julai lalu.  Wanita tersebut menyimpan hasil curi di dalam sebuah beg, sebelum bertindak memanjat pagar rumah majikan untuk melarikan diri.

Ketika kejadian suspek memakai baju T berwarna hitam berjalur kuning dan berseluar merah polis sedang giat mengesannya.  Laporan polis dibuat majikan pada 18 Julai, selepas menyedari kegiatan pembantu rumahnya.  Kes disiasat mengikut Seksyen 381 Kanun Keseksaan.  Maklumat boleh disalurkan kepada Pegawai Penyiasat Sarjan Shahrul Azwan Aziz ditalian 016 - 9442795.


KKR akan segerakan kerja-kerja tebatan banjir di LPT1

KUALA LUMPUR, 19 Julai - Kerja-kerja tebatan banjir di 14 lokasi sepanjang jajaran Lebuhraya Pantai Timur Fasa 1 (LPT1) akan disegerakan.Projek yang melibatkan peruntukan sebanyak RM200 juta itu adalah bagi menangani masalah banjir dari berulang di lokasi berkenaan.Menteri Kerja Raya Datuk Seri Alexander Nanta Linggi menerusi Facebook rasminya berkata, sebanyak empat kejadian banjir telah berlaku di sepanjang LPT1 sejak ia mula dibuka pada 2004."Kejadian banjir ini berlaku pada tahun 2007, 2014 dan dua kali pada 2021 iaitu pada bulan Januari dan Disember yang menyebabkan lebuh raya ini ditutup kepada semua jenis kenderaan untuk beberapa hari."Selain itu,10 lokasi banjir telah dikenal pasti iaitu di Kilometer (KM) 84.7, KM112, KM113, KM114, KM115, KM116, KM117, KM124, KM126 dan KM198. Empat lagi lokasi berisiko dinaiki air yang telah dikenal pasti ialah KM156, KM178, KM242 dan di Ramp A, Persimpangan Jabor," katanya.

(Menteri Kerja Raya Datuk Seri Alexander Nanta Linggi/FOTO BERNAMA)

Beliau mengadakan lawatan di lebuh raya itu hari ini bersama-sama Ketua Setiausaha Kementerian Kerja Raya Datuk Seri Hasnol Zam Zam dan Ketua Pengarah Lembaga Lebuhraya Malaysia Sazali Harun di Temerloh, Pahang. "Saya telah mendengar taklimat dan melihat sendiri perkembangan projek ini yang sedang dilaksanakan. Pada masa kini, kerja tanah di dua pakej iaitu di KM117 dan KM124 sedang giat dijalankan di tapak dan dijangka siap pada Oktober 2024," katanya lagi.


50 MoU bagi perkasa TVET

ALOR GAJAH, 19 Julai - Kerajaan menyasarkan untuk menandatangani 50 perjanjian persefahaman (MoU) dengan pemain industri bagi segmen Pendidikan dan Latihan Teknikal dan Vokasional (TVET) negara, menjelang hujung tahun ini.Timbalan Menteri Sumber Manusia, Mustapha Sakmud berkata, MoU berkenaan merupakan jalinan kerjasama antara kesemua institusi TVET yang berada bawah 12 kementerian ketika ini.Langkah itu dalam usaha memberi pendedahan terkini dalam melahirkan pekerja berkemahiran. Menerusi jalinan kerjasama itu, syarikat berkaitan akan memberi kepakaran dan pendedahan teknologi terbaharu kepada institusi TVET.  "Membuat kolaborasi kerjasama dengan pihak pihak industri, setakat ini kita sudah tandatangani 24 tandatangan bersama industri di negara ini. Setakat inilah dan sasaran kita 50 menjelang akhir tahun ini. "Satu antaranya mereka akan bekerja di syarikah tersebut, yang kedua syarikat ini akan memberi kepakaran mereka khidmat kepakaran mereka untuk mengajar tenaga pengajar kita, itu yang pertama. Yang kedua pelajar kita diberi pendedahan dengan teknologi baru yang ada dengan industri ini," kata Mustapha, di sini

(Mustapha ditemui pemberita pada Program Jejak TVET MADANI AlumniInstitut Latihan Perindustrian (ILP) Bukit Katil di Taman Lesung Batu Emas, di sini)

Syarikat juga akan menyediakan peralatan yang diperlukan ketika proses pembelajaran sekali gus memudahkan pelajar memahami teknologi diperkenalkan industri, serta berpeluang untuk berkhidmat dengan pemain industri yang menjalin kerjasama tersebut.


Ganjaran 10% kepada pemberi maklumat barangan lari cukai

PORT DICKSON, 19 Julai - Jabatan Kastam Diraja Malaysia (JKDM) akan memberi imbuhan kepada orang awam yang menyalurkan maklumat mengenai kegiatan jenayah penyeludupan khususnya rokok, minuman keras, kenderaan termasuk aktiviti sindiket pengedaran dadah.  Timbalan Menteri Kewangan 1, Datuk Seri Ahmad Maslan berkata, imbuhan atau ganjaran tertentu akan diberikan jika maklumat yang disalurkan membawa kepada kejayaan penangkapan individu atau sindiket tertentu.  "Orang ramai yang memberikan maklumat yang tepat sehingga tertangkapnya barang-barang lari cukai contoh ringkasannya rokok, minuman keras, kenderaan, orang-orang yang memberi maklumat tepat maka mereka akan diberi 10 peratus daripada nilai rampasan jika nilai rampasan itu RM1 juta maka mereka akan diberi pemberi maklumat yang tepat itu merek akan diberi RM100,000, saya dengan ini mengumumkan perkara yang tidak pernah diumumkan ini supaya lebuh ramai rakyat di luar sana menghubungi kastam jika melihat perkara-perkara yang disyaki," kata Ahmad Maslan, di sini.

Tambahnya, maklum balas orang awam dalam menyalurkan maklumat dapat membantu usaha membanteras kegiatan penyeludupan di negara ini.

(Ahmad Maslan bercakap kepada pemberita pada Program Khidmat Bakti MasyarakatJabatan Kastam Diraja Malaysia (JKDM) Negeri Sembilan, di Taman Rakyat, di sini)


Bekas Speaker DUN, Datuk Othman tokoh Maal Hijrah Melaka

BUKIT PALAH, 19 Julai - Bekas Speaker Dewan Undangan Negeri (DUN) Melaka, Datuk Othman Muhammad menerima Anugerah Tokoh Maal Hijrah (Anugerah Abu Bakar As Siddiq) sempena sambutan Maal Hijrah 1445h/2023 peringkat negeri Melaka.  Beliau yang sebelum ini pernah berkhidmat sebagai Pegawai Khas Timbalan Perdana Menteri, Tun Ghafar Baba aktif dengan aktiviti dakwah sejak tahun 1982.  Antara sumbangan beliau adalah, melaksanakan program Taqarrub Ramadan iaitu aktiviti moreh dengan membawa penceramah ke masjid dari tahun 1987 hingga 2008.  Aktiviti itu dilakukan dengan tujuan untuk mengajak masyarakat islam menggunakan waktu terluang untuk mendekatkan diri dengan Allah SWT semasa bulan Ramadan.  "Jadi kita dapat tiap-tiap malam bulan Ramadan pergi ke masjid-masjid bawa seorang ustaz kita pergi masjid pada mula 20 buah masjid kemudian jadi 30, 40 sampai 10 tahun sudah jadi seluruh negeri Melaka masa tu ada 169 buah masjid dan ada dekat 600 buah surau jadi akhirnya seluruh melaka ini tau apa tu takarub Ramadan dan mereka semakin berminat jadi ini kerja-kerja dakwah yang dilakukan oleh pegawai saya lah ," kata Othman ketika ditemui media selepas majlis sambutan Maal Hijrah peringkat negeri Melaka di Auditorium Al Azim, di sini.

Beliau juga berharap, agar anak muda di Melaka khususnya bersatu dalam perjuangkan syiar Islam dan sentiasa mengadakan program-program melibatkan dakwah serta perpaduan kaum.  Sementara itu, Ahyead Alias menerima Tokoh Keluarga Mithali, (Anugerah Keluarga Sumayyah dan Yassir).  Ahyead 67 tahun mempunyai 13 orang anak pernah berkhidmat sebagai Imam Masjid Kampung Hulu selama 35 tahun.  "Saya memang lah, memang kita gembira lah semua pandai baca quran 13 orang reti baca Quran saya dan isteri saya didik, dan isteri saya didik lagi berjaya lah sebab duduk rumah kan jadi anak saya ada dua orang lah baca Quran ini belajar sampai ke Mesir lah Universiti Al Azhar Mesir.. seorang lelaki sorang perempuan," kata Ahyead . Anugerah disampaikan Yang Di-Pertua Negeri, Tun Mohd Ali Mohd Rustam.


Rancang tambah Tanah Perkuburan Bersepadu di Padang Tembak, Kluang

(Exco Hal Ehwal Agama Islam Johor, Mohd Fared Mohd Khalid)

ISKANDAR PUTERI, 19 Julai - Tanah Perkuburan Bersepadu dilihat dapat mewujudkan pengurusan perkuburan lebih sistematik di Johor, selain susun atur tersusun dan mudah diakses kepada orang ramai.  Exco Hal Ehwal Agama Islam Johor, Mohd Fared Mohd Khalid berkata, tanah perkuburan bersepadu telah dilaksanakan di Pasir Gudang, Johor Bahru, dan sedang merancang untuk diadakan di Padang Tembak, Kluang.  Inisiatif itu dilaksanakan menerusi Majlis Agama Islam Negeri Johor (MAINJ) serta pengurusan dan jabatan terlibat.  Mohd Fared turut memberi jaminan, tidak akan timbul isu kekurangan tanah perkuburan dalam negeri kerana jabatan terlibat sentiasa mengambil maklum mengenai kapasiti semasa, tanah perkuburan dalam negeri.  "Sebahagian tempat itu akan penuh, dan sebelum penuh dan mencapai jumlah maksimum, pihak jabatan telahpun kenal pasti jadi jangan risau, mana-mana orang kampung atau kawasan yang tengok macam sudah cukup tanah kubur, jangan risaulah, setiap daerah, kadi telah kenal pasti, dan telah dibawa ke pengetahuan tabung pengurusan tanah perkuburan orang Islam,"kata Mohd Fared, di sini. Kerajaan Negeri juga akan melakukan pengambilalihan tanah serta membeli tanah bagi menampung kapasiti tanah perkuburan, sekiranya berkeperluan.


Lawatan PM ke Vietnam tingkat keyakinan politik kedua-dua negara

(Perdana Menteri Datuk Seri Anwar Ibrahim)

KUALA LUMPUR, 19 Julai - Lawatan rasmi Perdana Menteri Datuk Seri Anwar Ibrahim ke Vietnam dari 20-21 Julai akan menyumbang kepada peningkatan terhadap keyakinan politik antara kedua-dua negara, menurut Duta Vietnam ke Malaysia Dinh Ngoc Linh.Lawatan itu akan membantu usaha untuk memperkukuh pertumbuhan dalam hubungan dua hala dalam semua bidang, selain menyediakan rangka kerja baharu untuk pembangunan seterusnya, Linh memberitahu Agensi Berita Vietnam (VNA).Beliau berkata ia juga akan mewujudkan dorongan baharu bagi pelaksanaan Program Tindakan untuk melaksanakan Perkongsian Strategik Vietnam-Malaysia bagi tempoh 2021-2025.Peningkatan kerjasama dua hala dalam beberapa bidang, termasuk politik, keselamatan dan pertahanan, ekonomi, budaya, pelancongan, pekerjaan dan interaksi rakyat dengan rakyat, bergantung kepada pelan tindakan itu.Selain itu, beliau berpendapat lawatan berkenaan memberi peluang kepada usahawan dari kedua-dua negara untuk mengenal pasti pelaburan dan kerjasama, sambil meningkatkan kerjasama dua hala bagi menangani kebimbangan semasa global, termasuk keterjaminan tenaga dan makanan, perubahan iklim dan transformasi digital.

Pemimpin kedua-dua negara akan bertukar-tukar pandangan mengenai isu serantau dan antarabangsa yang merupakan kepentingan bersama, termasuk promosi kerjasama marin dan pembangunan ekonomi berasaskan laut serta penyelarasan di forum serantau dan antarabangsa, terutama dalam rangka kerja ASEAN, sekali gus menyumbang kepada pengukuhan perpaduan antara negara serantau dan mempromosi pemusatan ASEAN.Menurut Linh, Vietnam dan Malaysia adalah rakan semula jadi, berdasarkan persamaan kedudukan geostrategik serta kepentingan yang selari di rantau ini dan dunia.Walaupun berlaku perubahan yang kompleks di rantau ini dan di seluruh dunia, duta itu yakin hubungan dua hala pada masa depan akan terus berkembang dan berkesan dalam semua bidang, terutama politik dan ekonomi.Duta itu menekankan bahawa masih terdapat banyak ruang untuk mengembangkan kerjasama ekonomi, sambil menyuarakan keyakinan matlamat meningkatkan perdagangan dua hala kepada US$18 bilion menjelang 2025, boleh dicapai.Perdagangan dua hala antara kedua-dua negara meningkat sebanyak 17.4 peratus tahun ke tahun kepada US$14.68 bilion pada 2022.- BERNAMA-VNA


Umat Islam diminta tidak bangkit isu gugat perpaduan ummah - Sultan Kedah

ALOR SETAR, 19 Julai - Sultan Kedah, Al Aminul Karim Sultan Sallehuddin ibni Almarhum Sultan Badlishah meminta umat Islam agar tidak sama sekali membangkitkan isu yang boleh menggugat perpaduan ummah. Pada masa sama, baginda juga menzahirkan rasa dukacita dengan segelintir individu tidak bertanggungjawab yang menggunakan masjid sebagai tempat berpolitik sehingga menimbulkan ketidakharmonian dan pepecahan dalam kalangan umat Islam. "Beta menegaskan agar umat Islam, jangan sama sekali membangkitkan isu yang boleh menggugat perpaduan ummah. Beta juga tidak perkenan dengan segelintir individu yang tidak bertanggungjawab, menggunakan masjid sebagai tempat berpolitik, sehingga menimbulkan ketidak harmonian dan pepecahan, dalam kalangan umat Islam," titah Sultan Kedah, Al Aminul Karim Sultan Sallehuddin ibni Almarhum Sultan Badlishah,di sini. Baginda bertitah, bibit-bibit perpecahan dapat diatasi apabila umat Islam kembali semula kepada ajaran yang paling asas iaitu berpegang pada ajaran Al-Quran.

(Sultan Kedah, Al Aminul Karim Sultan Sallehuddin ibni Almarhum Sultan Badlishah bertitahsemasa merasmikan Majlis Perhimpunan Sempena Sambutan Maal Hijrah Peringkat Negeri Kedahtahun 1445 Hijrah bersamaan 2023 Masihi di sini)

"Beta mengharapkan agar, umat Islam di negeri Kedah ini juga, sentiasa hidup dalam bersatu-padu, dan menjaga keharmonian bersama. Antara salah satu sebab yang menjadi punca perpecahan ialah ketidakmampuan dalam mengawal hawa nafsu, serta tidak matang dalam memberikan tindak balas terhadap perbezaan pendapat sehingga mudah melenting dan bergaduh sesamasendiri. Walhal, pergaduhan itu ada yang berpunca daripada isu-isu yang remeh-temeh, " titah baginda.Titah baginda lagi, peristiwa penghijrahan Rasulullah SAW dari Mekah ke Madinah memberi satu kesan besar kepada peradaban manusia iaitu berkaitan perpaduan sejagat dalam membina sesebuah negara.Tiga teras utama yang menjadi keutamaan Rasulullah SAW ialah Membina masjid sebagai asas pembinaan masyarakat Islam supaya menghidupkan jiwa dan medan penyatuan ummah dan pentadbiran, selain sebagai tempat beribadah; Mempersaudarakan Muhajirin dan Ansar; dan Membuat perjanjian dengan penduduk Madinah. Penyatuan hati Muhajirin dan Ansar telah dapat meringankan beban ekonomi dan sosial, yang dihadapi golongan Muhajirin yang sanggup meninggalkan harta dan tanah air, demi berhijrah bersama Rasulullah SAW. Oleh itu, Al-Aminul Karim Sultan Sallehuddin menyeru agar Umat Islam menghayati setiap pengajaran dan iktibar dari kehidupan Rasulullah SAW serta berusaha sedaya upaya melaksanakan ajaran tingkah laku dan akhlak Baginda SAW dalam kehidupan seharian.


Bekas Hakim, Syakirin Omar dinobat Tokoh Maal Hijrah Johor

(Penerima AnugerahTokoh Maal Hijrah 1445 Hijriah Peringkat Negeri Johor, Syakirin Omar)

ISKANDAR PUTERI, 19 Julai - Bekas Hakim Syarie Mahkamah Tinggi Syariah Muar, Syakirin Omar,72 tahun, dinobatkan sebagai penerima Anugerah Tokoh Maal Hijrah 1445 Hijriah Peringkat Negeri Johor. Bermula sebagai guru Agama Islam pada 1971, anak jati Segamat itu melanjutkan pengajian di Universiti Al-Azhar, Mesir pada tahun 1975, dalam jurusan Undang -Undang Syariah.  Syakirin juga aktif, membuka kelas Ibadah Haji dan Umrah secara percuma pada 1998 hingga 2003, selain pernah menjadi kadi di lima daerah di Johor. Anugerah tersebut secara tidak langsung, membakar semangat Syakirin, untuk meneruskan Jihad dan Dakwah Islam, yang tidak pernah lapuk dalam dirinya. "Saya berbesar hati, dan mudah mudahan memberi motivasi keturunan saya anak-anak saya cucu- cucu saya, dengan adanya anugerah ini juga, memberi semangat kepada saya ya, untuk teruskan lagi jihad dan dakwah yang selama ini saya bangkitkan atau saya pelopori yang mungkin akan berterusan," kata Syakirin, di sini. Sementara itu, Exco Hal Ehwal Agama Islam Johor, Mohd Fared Mohd Khalid, menyeru masyarakat menerap nilai murni sahabat -sahabat Rasulullah SAW, bagi memelihara kemakmuran negeri Johor.

Sikap saling menghormati, seiring amalan sahabat Rasulullah daripada golongan Ansar, membantu golongan Muhajirin bagi memastikan kehidupan selesa di Madinah. Usaha Rasulullah membina perpaduan terhadap golongan Muhajirin dan Ansar serta meraikan kepelbagaian kaum dan agama di Madinah, memberi impak positif kepada pembangunan. Selaras itu, perbezaan pendirian dan pendapat, tidak sepatutnya menjadi faktor perpecahan dalam kalangan masyarakat. Sambutan Maal Hijrah Johor tahun ini bertemakan Perpaduan Teras Maju Johor.


Jualan Rahmah Bergerak bantu rakyat secara bersasar - Fuziah

SUNGAI PETANI, 19 Julai - Pelaksanaan Jualan Rahmah Bergerak menerusi pendekatan 'Kedai Cari Rakyat' merupakan langkah membantu rakyat dengan cara lebih bersasar.Timbalan Menteri Perdagangan Dalam Negeri dan Kos Sara Hidup (KPDN), Fuziah Salleh berkata, menerusi pendekatan itu, Jualan Rahmah Bergerak akan dibuat di lokasi yang majoritinya terdiri daripada penduduk dalam kategori B40.Menurut Fuziah, hingga hujung Jun lalu, lebih 1 juta rakyat telah mendapat manfaat daripada program Jualan Rahmah Bergerak dengan nilai jualan melebihi RM30 juta. Setakat ini, program tersebut telah dilaksanakan di Kuala Lumpur, Putrajaya, Selangor, Pulau Pinang dan Kedah. Antara barang-barang keperluan yang dijual termasuk telur, minyak masak, tepung, gula, bawang, milo, ikan bilis dan beras dengan harga yang ditawarkan antara 20 hingga 30 peratus lebih murah berbanding harga pasaran. Katanya, 99 peratus daripada keseluruhan peruntukan berjumlah RM100 juta bagi menjayakan Program Jualan Rahmah disalurkan terus kepada rakyat menerusi pemberian subsidi. "Bagaimana kerajaan melaksanakan kedai cari rakyat ini untuk membantu orang-orang (rakyat) dengan cara bersasar ye. Jadi rakyat tidak perlu pergi ke kedai, kedai cari rakyat. Dan kita akan berada di seluruh negara. "Kita akanpoergi ke tempat-tempat dimana ada golongan B40, Program Perumahan Rakyat (PPR), taman-taman kos rendah untuk memastikan bahawa mereka dapat subsidi yang disediakan untuk rakyat," kata Fuziah, di sini.

(Fuziah ditemui pemberita selepas merasmikan Jualan Rahmah Bergerak di Taman Ria Jaya, di sini)

Sejak dilaksanakan bermula Januari hingga hari ini, sebanyak 36 lokasi melibatkab 15 kawasan Parlimen dan 36 kawasan Dewan Undangan Negeri (DUN) di Kedah terlibat dengan Jualan Rahmah di premis-premis peruncitan. Penganjuran program ini dilihat memberi kesan positif dalam usaha untuk meringankan kos sara hidup masyarakat Malaysia MADANI. Ia dapat dilihat menerusi jumlah keseluruhan pengunjung iaitu seramai 47,150 orang dengan rekod jualan di negeri itu yang berjumlah RM1.6 juta.


Datuk Dr Abdul Monir Yaacob, Tokoh Maal Hijrah Peringkat Kebangsaan

(Al-Sultan Abdullah berkenan mengurniakan Anugerah Tokoh Maal Hijrah Kebangsaankepada bekas Ketua Pengarah IKIM, Prof Datuk Dr Abdul Monir Yaacob/BERNAMA)

KUALA LUMPUR, 19 Julai- Mantan Ketua Pengarah Institut Kefahaman Islam Malaysia (IKIM) Kuala Lumpur, Datuk Dr Abdul Monir Yaacob diumumkan sebagai Tokoh Maal Hijrah Peringkat Kebangsaan tahun ini.  Pemilihan tokoh tersebut dibuat atas sumbangan besar beliau dalam pembangunan ummah dan perkembangan syiar Islam di Malaysia terutamanya dalam bidang Syariah dan Perbandingan Undang-undang.  Pengumuman itu dibuat oleh Ketua Pengarah Jabatan Kemajuan Islam (JAKIM), Datuk Hakimah Mohd Yusoff pada Majlis Sambutan Maal Hijrah Peringkat Kebangsaan Tahun 1445 Hijrah di ibu negara.

(Yang di-Pertuan Agong berkenan bergambar bersama penerima Anugerah Tokoh Maal Hijrah Kebangsaan, bekas KP IKIM dan Anugerah Tokoh Antarabangsa Maal Hijrah Mufti Besar India (kiri)/BERNAMA)

"Saya rasa sesiapa yang dianugerahkan, award, bintang, negeri dapat, persekutuan dapat, dulu dapat Tokoh Anugerah Maal Hijrah Negeri Pahang 2011, setiap orang yang menang anugerah mesti dia berasa bangga dan gembira dan saya sebagai Muslim dan scholar bersyukur kepada Allah, apa yang kita buat, orang menghargai", kata Tokoh Maal Hijrah Peringkat Kebangsaan 2023, Datuk Dr Abdul Monir Yaacob. Beliau berkata demikian dalam sidang media selepas menerima kurnia Anugerah Tokoh Maal Hijrah Kebangsaan oleh Yang di Pertuan Agong, Al-Sultan Abdullah Ri'ayatuddin Al-Mustafa Billah Shah di Pusat Dagangan Dunia Kuala Lumpur (WTCKL). Selain itu, Mufti Besar India Sheikh Abu Bakar Ahmad Al-Malibari pula dinobatkan sebagai Tokoh Maal Hijrah Antarabangsa 1445H/2023M.

Beliau merupakan pengasas Pusat Pendidikan Jamia Markaz atau Mazkazu Saquafathi Sunniya yang ditubuhkan pada 1978, yang memberi perkhidmatan pendidikan dan kemanusiaan.

Anugerah kepada kedua-dua tokoh ini termasuk wang tunai dan sijil penghargaan, disampaikan oleh Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dalam Majlis Sambutan Maal Hijrah Peringkat Kebangsaan Tahun 1445H/ 2023.


KPDN jamin kawalan harga barangan, tiada kenaikan

KUALA TERENGGANU, 19 Julai- Kementerian Perdagangan Dalam Negeri dan Kos Sara Hidup (KPDN) memberi jaminan bahawa tiada harga barangan asas yang naik secara mendadak.Menterinya, Datuk Seri Salahuddin Ayub sebelum ini menyangkal dakwaan terdapat kenaikan harga barangan sebagaimana yang digembar-gemburkan.  Langkah kerajaan mengawal penuh barangan tidak bersubsidi, tidak memungkinkan kenaikan harga barangan.  "Saya memberikan jaminan bahawa ada 11 barangan kawalan kerajaan yang bersubsidi dan juga termasuk yang tidak bersubsidi seperti gula, tepung yang sememangnya tidak naik dan tidak mengalami sebarang kenaikan kerana ia dikawal penuh oleh pihak kerajaan. Apapun barang-barang pilihan rakyat itu, kita tidak kawal sebab itu terpulang kepada rakyat untuk memilih. Kerajaan mendepani isu kos sara hidup rakyat tetapi kerajaan tidak boleh untuk mengawal kos gaya hidup rakyat. Itu yang saya nak tegaskan," kata Salahuddin kepada pemberita, di sini.

(Menteri KPDN, Datuk Seri Salahuddin Ayub ditemui pemberita pada program ceramahJelajah Perpaduan MADANI di Kuala Terengganu)

Terdahulu, beliau menghadiri program ceramah Jelajah Perpaduan MADANI di Kuala Terengganu.  Mengulas mengenai pembahagian kerusi di bawah Pakatan Harapan dan Barisan Nasional, ia akan diumumkan dalam masa terdekat.


Komuniti mualaf disaran tubuh lebih banyak koperasi - ANGKASA

AMPANG, 19 Julai- Komuniti mualaf disaran tubuh lebih banyak koperasi dalam membantu pertumbuhan ekonomi sekali gus dapat menjaga kebajikan golongan berkenaan.Menurut Presiden Angkatan Koperasi Kebangsaan Malaysia Berhad (ANGKASA), Datuk Seri Dr Abdul Fattah Abdullah, penubuhan koperasi mualaf adalah strategi berkesan untuk memberikan pelbagai manfaat kepada individu mualaf dan komuniti secara keseluruhannya."Kepada mana-mana kumpulan yang mahu tubuhkan koperasi sama ada mualaf ataupun rakyat Malaysia, prosesnya amat mudah.Mereka boleh berhubung dengan Suruhanjaya Koperasi Malaysia (SKM) berbanding dulu syarat penubuhan koperasi memerlukan keahlian seramai 50 orang. Namun, sekarang ini hanya 20 orang saja dan proses penubuhannya telah dipermudahkan oleh SKM," kata Dr Abdul Fattah kepada pemberita pada sidang media Mesyuarat Agung Pertama Koperasi Cina Muslim He-Ping Selangor Berhad (KOHEPING), di sini.

(Presiden Angkatan Koperasi Kebangsaan Malaysia Berhad (ANGKASA), Datuk Seri Dr AbdulFattah Abdullah ditemui pemberita pada sidang media Mesyuarat Agung Pertama KOHEPING)

Tambah beliau, selain memberikan akses kepada sumber tenaga, modal dan kepakaran, koperasi turut menyediakan ruang pendidikan dan pembangunan keusahawanan termasuk latihan dalam pengurusan koperasi.Setakat ini, hanya terdapat lapan buah koperasi mualaf berdaftar di seluruh negara, terdiri daripada 590 ahli.


Kerja penstabilan cerun di Jalan Batang Kali-Genting Highlands siap pada Mac 2024

BATANG KALI, 19 Julai- Kerja penstabilan cerun di Jalan Batang Kali-Genting Highlands berjalan mengikut ketetapan jadual dan dijangka siap sepenuhnya pada Mac tahun depan.Exco Infrastruktur dan Kemudahan Awam Selangor, Ir. Izham Hashim berkata, ketika ini, kerja penstabilan cerun di Jalan Batang Kali-Genting Highlands mencapai 8% sejak ia dimulakan pada bulan lepas.Mengulas lanjut, pihaknya akan meneliti laporan lengkap bagi melihat langkah susulan yang perlu diambil terutama melibatkan kawasan sekitar lokasi insiden tersebut."Selain daripada itu, kita juga akan teliti apa lagi langkah-langkah susulan terutama di kawasan ini. Kita masih bimbang, jika ada lagi faktor ketidakstabilan lain untuk kita lihat risikonya.Ini selaras dengan usaha kerajaan negeri terutama di kawasan tinggi, untuk lihat risiko terutama kawasan tanah runtuh," kata Izham kepada pemberita selepas meninjau perkembangan kerja penstabilan cerun di kawasan berkenaan yang juga lokasi tragedi tanah runtuh, petang semalam.Sebelum ini, Menteri Besar Selangor, Datuk Seri Amiruddin Shari memaklumkan laluan di Jalan Batang Kali-Genting Highlands hanya akan dibuka untuk kenderaan ringan mulai awal Januari lalu bagi memudahkan urusan ulang-alik hampir 5,000 pekerja yang tinggal di Batang Kali, Hulu Selangor dan Genting Highlands, Pahang.

(Exco Infrastruktur dan Kemudahan Awam Selangor, Ir. Izham Hashim)


Rahmah Ride, AirAsia Superapp tawar harga promosi RM1

KUALA LUMPUR, 19 Julai- AirAsia Superapp memperkenalkan tiga inisiatif sebagai sebahagian daripada sokongannya terhadap inisiatif Payung Rahmah termasuk promosi tambang RM1 bagi AirAsia Ride.Ketua Pegawai Eksekutif Serantau AirAsia Ride, Lim Chiew Shan, promosi itu membabitkan lima kawasan tumpuan utama iaitu Putrajaya dan Cyberjaya, Bukit Bintang, Bandar Sunway, Bangsar South serta Mont Kiara. "Mekanismenya adalah melalui sebarang penggunaan kurang daripada RM5 akan menjadi RM 1 untuk perjalanan 7KM hingga 10KM.Selain daripada inisiatif RM1, sepanjang tempoh Rahmah Ride ini, kami juga beri untuk masa dan hari yang tertentu lain seperti promosi RM3 dan RM2 ," kata Chiew Shan dalam sidang media inisiatif tersebut yang dilancarkan Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub.

(Ketua Pegawai Eksekutif Serantau AirAsia Ride, Lim Chiew Shan)

Setiap tempahan RM1 AirAsia Ride, pelanggan akan diberi peluang untuk menebus Pakej Rahmah ‘Ride, Fly & Stay’ dengan potongan harga RM50 untuk tempahan hotel dan penerbangan melalui platform OTA .Turut hadir, Ketua Pegawai Eksekutif Capital A, Tan Sri Tony Fernandes.


Unit Penyelaras bakal diwujudkan bagi menghadapi PRU DUN ke-15

(Menteri Komunikasi dan Digital hadir pada Majlis Sambutan Ma'al Hijrah Peringkat Kebangsaan Tahun 1445H/2023 Masihi di  WTCKL)/BERNAMA)

KUALA LUMPUR, 19 Julai- Satu Unit Penyelaras bakal diwujudkan dalam masa terdekat bagi menghadapi Pilihan Raya Umum Dewan Undangan Negeri ke-15 (PRU DUN ke-15) di enam buah negeri.Perbincangan terperinci telah diadakan bagi tujuan itu antara Kementerian Komunikasi dan Digital (KKD), Polis Diraja Malaysia (PDRM), Suruhanjaya Komunikasi dan Multimedia (SKMM) serta penyelaras platform media sosial.Menteri Komunikasi dan Digital, Fahmi Fadzil berkata, ia bagi memastikan tiada pihak mengambil kesempatan untuk meraih sokongan politik dengan bermodalkan hasutan dan menyentuh sensitiviti.

(Menteri Komunikasi dan Digital Fahmi Fadzil ketika ditemui media selepas Majlis Sambutan Maal Hijrah Peringkat Kebangsaan Tahun 1445H/ 2023 di WTCKL/BERNAMA)

"Tidak ada mana-mana pihak yang mengambil kesempatan untuk meraih sokongan politik dengan salah menggunakan isu-isu berkait 3R (raja, agama dan kaum)."Jadi kita tidak mahu ada bibit-bibit perpecahan akibat daripada sentimen perkauman yang sempit, menggunakan hujah-hujah yang boleh dianggap sebagai keagaaman yang ekstrem", katanya kepada media selepas Majlis Sambutan Maal Hijrah 1445 Hijrah di Kuala Lumpur.Tambahnya, pihak berkuasa bersedia mengambil tindakan tegas sekiranya mendapati ada pihak yang menyalahgunakan kuasa untuk berpolitik.


LPP Kedah terima peruntukan RM8.8 juta, tingkatkan ekonomi peladang

SUNGAI PETANI, 19 Julai- Lembaga Pertubuhan Peladang (LPP) Negeri Kedah menerima peruntukan berjumlah RM8.8 juta bawah Rancangan Malaysia Ke-12 (RMK-12) melalui Program Rolling Plan 3 (RP3), tahun ini.  Ia bagi melaksanakan pelbagai projek untuk meningkatkan taraf hidup masyarakat dan menaikkan ekonomi negara. Pengarah LPP Kedah, Azizul Lebai Ishak berkata peruntukan tersebut disalurkan menerusi beberapa kaedah melalui projek-projek yang dipohon oleh Pertubuhan Peladang Kawasan (PPK) dan ahli PPK. Antaranya, Program Peningkatan Produktiviti Pertanian untuk Sayuran di PPK Baling dengan peruntukan sebanyak RM100,000 dan PPK Sik dengan Projek Sayuran Fertigasi bagi memenuhi permintaan dan kecukupan sumber makanan negara. Selain itu, Program Pemilikan Jentera Kecil dan Sederhana Secara Geran Padanan sebanyak RM500,000 melibatkan 175 orang peserta daripada 17 PPK di Kedah. Program berkenaan membantu ahli peladang mendapatkan peralatan jentera atau mesin-mesin kecil dengan bayaran sebanyak 30 peratus sahaja manakala 70 peratus ditanggung LPP.

(Pengarah LPP Kedah, Azizul Lebai Ishak ditemui pemberita selepas melawat ProjekTernakan Udang Putih PPK Kawasan Kuala Muda di Bukit Berapit)

"Peserta-peserta atau ahli-ahli kita yang mana telah menjalankan aktiviti perniagaan, kita membantu untuk meningkatkan hasil pendapatannya selaras dengan konsep Malaysia Madani sekarang ini untuk menoktahkan kemiskinan tegar, menyahut seruan Perdana Menteri.Jadi, itulah diantara sumbangan-sumbangan yang pihak LPP melalui KPKM membantu ahli-ahli ataupun rakyat Malaysia yang melalui peruntukan Rise-Up dan juga peruntukan mesin geran," kata Azizul kepada pemberita selepas melawat Projek Ternakan Udang Putih PPK Kawasan Kuala Muda di Bukit Berapit, di sini. Peruntukan berjumlah RM781,000 bawah Program Rise-Up melibatkan 19 peserta dan Geran Agropreneur Muda (GAM) berjumlah RM300,000 untuk golongan muda yang berumur di antara 18 hingga 40 tahun terlibat dalam sektor pertanian.


Kes pecah rumah di Kubang Pasu, dua individu ditahan

KUBANG PASU, 19 Julai- Dua lelaki disyaki terlibat kes pecah rumah di daerah Kubang Pasu, Kedah berjaya dicekup pihak polis di dua lokasi berasingan.Ketua Polis Daerah Kubang Pasu, Superintenden Rodzi Abu Hassan berkata pihaknya menerima aduan berkaitan kes pecah rumah yang berlaku di kawasan taman perumahan di sekitar Jitra. Bahagian Siasatan Jenayah IPD Kubang Pasu telah menahan seorang lelaki berusia 42 tahun yang dipercayai bergiat aktif dalam kejadian itu di sebuah rumah tidak bernombor di Kampung Manggol, Jitra. Hasil soal siasat, seorang lagi suspek berusia 30-an yang berperanan sebagai pembeli atau orang tengah berjaya ditahan. Pihaknya turut merampas beberapa barangan seperti tiga telefon bimbit, dua motorsikal, peti sejuk, mesin gergaji rantai dan borang pertukaran mata wang asing. Semakan rekod lampau mendapati, suspek utama mempunyai 10 rekod jenayah lampau berkaitan kes pecah rumah dan penyalahgunaan dadah manakala suspek kedua tidak mempunyai rekod jenayah.

Modus operandi suspek adalah menyasarkan rumah yang ditinggalkan dalam keadaan gelap sebelum masuk melalui bumbung atau tingkap.Suspek bergerak seorang diri akan mengambil barangan kemas dan wang tunai milik tuan rumah dan hasil kegiatan tersebut akan dijual kepada orang tengah atau pembeli. Susulan tertangkapnya suspek, polis berjaya menyelesaikan empat kes pecah rumah di sekitar Jitra.  Suspek direman sehingga esok dan kes disiasat dibawah Seksyen 457 Kanun Keseksaan.


Umat Islam wajib lakukan penghijrahan minda, budaya- Sultan Nazrin

(Sultan Perak, Sultan Nazrin Muizzuddin Shah/BERNAMA)

IPOH, 19 Julai- Umat Islam wajib melakukan penghijrahan minda dan budaya agar berupaya memahami dan mentafsirkan isu-isu semasa daripada pelbagai dimensi, selain bertenaga menangani dan menguasai situasi semasa terutama revolusi teknologi yang sedang pesat berlaku. Sultan Perak, Sultan Nazrin Muizzuddin Shah bertitah penghijrahan minda memerlukan minda yang bersedia keluar daripada kepompong kejahilan dan zon keselesaan.  Dalam masa sama, berani menerokai pengetahuan, kemahiran, medium dan kaedah baharu yang dirintis selari dengan keperluan zaman serta dahagakan kemajuan.

(Sultan Perak dan Raja Permaisuri Perak berkenan berangkat ke Majlis Sambutan Kemuncak Maal Hijrah 1445H Peringkat Negeri Perak/BERNAMA)

"Penghijrahan budaya merupakan kesediaan meninggalkan budaya usang budaya lapuk, digantikan dengan budaya lebih dinamik yang mencerminkan keluhuran budi, mengamalkan disiplin, memiliki maruah dan harga diri, bersifat amanah, jujur, ikhlas bertunjangkan prinsip dan nilai Islam"Penghijrahan adalah suatu jihad dan orang-orang yang berhijrah di jalan Allah akan memperoleh kejayaan dan kemudahan-kemudahan hidup yang lebih baik", titah Baginda dalam Majlis Sambutan Ma’al Hijrah 1445H peringkat negeri di Ipoh.  Titah baginda lagi, cabaran yang semakin rencam dan rumit memerlukan perubahan minda-budaya yang dapat disesuaikan mengikut tuntutan masa. Dalam masa sama, tetap memenuhi nilai tauhid agar manusia tidak terpesong daripada tafsiran hidup sebenar.  Pada majlis tersebut, Pengasas Yayasan Pembangunan Masjid Wilayah Bagan Serai, Jurij Sulaiman dipilih sebagai Tokoh Maal Hijrah 2023 dengan membawa pulang wang tunai RM15,000, pakej menunaikan umrah bernilai RM9,000, piala iringan serta sijil RM300.


Lori hilang kawalan dan terbabas, ragut satu nyawa

PONTIAN, 19 Julai- Seorang pemandu lori lelaki maut, selepas lori dipandu terlibat kemalangan jalan raya di Kilometer 45.5 Jalan Johor Bahru-Batu Pahat, Pontian, Johor, pukul 2.00 petang semalam.  Ketua Polis Daerah Pontian, Superintenden Mohammad Shofee Tayib berkata mangsa berumur 27 tahun, dalam perjalanan dari Pekan Nenas, menghala ke Pontian semasa cuaca hujan.  Setibanya di lampu isyarat, sebuah lori hilang kawalan, lalu melanggar lori dipandu mangsa.  Impak itu mengakibatkan lori terbabit menggelongsor, melanggar sebuah lagi lori dan tiga kereta.  Mangsa meninggal dunia di lokasi akibat kecederaan di kaki dan dada selepas tersepit akibat kenderaannya dihimpit dua buah lori manakala kelindan mangsa, cedera di kaki dan dirawat di Hospital Pontian.  Seorang pemandu lori berumur 54 tahun, ditahan polis kerana memandu secara melulu sehingga mengakibatkan kematian, sebelum dijamin polis.  Semakan urin mendapati suspek negatif dadah.  Kes disiasat mengikut Seksyen 41 (1) Akta Pengangkutan Jalan 1987.


Tiga warga Myanmar maut di dalam kereta

BATU PAHAT, 19 Julai- Tiga warga Myanmar maut di dalam kereta di Hentian Rehat Yong Peng, arah selatan, Batu Pahat Johor, malam tadi. Pemangku Ketua Polis Daerah Batu Pahat, Superintenden Shahrulanuar Mushaddat Abdullah Sani berkata semua mangsa berusia 23 hingga 27 tahun. Mereka meminjam kereta daripada seorang rakan di Johor Bahru dan sedang berhenti rehat serta tidur di hentian itu selepas memulakan perjalanan dari Genting Highlands ke Pasir Gudang, Johor Bahru. Kejadian disedari orang awam yang melihat kereta itu parkir dalam tempoh masa lama dengan enjin dan penghawa dingin masih hidup. Kereta itu dalam keadaan terkunci dan tingkap tertutup rapat.Orang awam bertindak memecahkan tingkap kereta selepas semua mangsa tidak memberi sebarang tindak balas dan berjaya mengeluarkan mereka yang tidak sedarkan diri. Mereka disahkan meninggal dunia di tempat kejadian dan kes disiasat sebagai mati mengejut.


Umat Islam harus bijak, peka manfaatkan ledakan teknogi maklumat

(Yang di-Pertuan Agong dan Raja Permaisuri Agong di Majlis Sambutan Ma'al Hijrah Peringkat Kebangsaan Tahun 1445H di WTCKL/BERNAMA)

KUALA LUMPUR, 19 Julai- Mendepani ledakan teknologi maklumat yang semakin mencabar, umat Islam harus bijak dan peka memanfaatkannya.Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, ia bagi memastikan setiap perilaku individu menjurus ke arah kebaikan dan tidak cenderung kepada perkara-perkara negatif.Beliau berkata mengadu domba dan menyebarkan fitnah antara perkara negatif yang boleh membawa kepada perpecahan yang sering berlaku pada hari ini. "Sekiranya perkara ini berterusan, umat Islam akan terus berada dalam keadaan lemah.

(Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar/BERNAMA)

"Oleh yang demikian, semangat hijrah seharusnya mengajak umat Islam merapatkan kesatuan hati dan pemikiran untuk membina jati diri yang mantap", katanya berucap sempena Sambutan Maal Hijrah Peringkat Kebangsaan 1445 H/2023 M bertemakan "Perpaduan Teras Malaysia Madani" di Pusat Dagangan Dunia Kuala Lumpur. "Sesungguhnya dengan ketabahan, kecekalan dan pengorbanan, umat Islam mampu memberikan sumbangan bermakna bagi menjayakan agenda Membangun Malaysia Madani.Beliau berkata peristiwa hijrah Nabi Muhammad SAW seharusnya dijadikan iktibar kepada orang ramai bahawa asas kepada perpaduan ummah adalah kesatuan umat yang kuat dan jitu dan umat yang menjiwai makna kesatuan akan sentiasa terbuka minda, berlapang dada serta saling lengkap melengkapi dan menghormati antara satu sama lain.“Sungguhpun hijrah seperti yang dilakukan oleh Rasulullah SAW tidak berlaku lagi pada zaman ini, namun konsep penghijrahan tetap relevan untuk diterjemahkan dalam kehidupan", katanya.


Semangat hijrah perlu dijelmakan, lambang kesatuan perpaduan

(Yang di-Pertuan Agong dan Raja Permaisuri Agong berkenan berangkat ke Majlis Sambutan Ma'al Hijrah Peringkat Kebangsaan Tahun 1445H di WTCKL/BERNAMA)

KUALA LUMPUR, 19 Julai- Semangat hijrah perlu dijelmakan sebagai lambang kesatuan dan perpaduan tanpa mengira latar belakang agama dan bangsa demi membangunkan sebuah negara pertiwi. Yang di-Pertuan Agong Al-Sultan Abdullah Ri'ayatuddin Al-Mustafa Billah Shah bertitah, sirah penyatuan kaum Muhajirin dan Ansar pada 1,400 tahun lalu, wajar dijadikan pedoman dalam mengurus kepelbagaian dan kerencaman negara.  Baginda turut menghargai usaha menggerakkan agenda Malaysia Madani yang digagaskan Kerajaan Perpaduan ketika ini.  Ia berperanan membentuk masyarakat yang menghayati nilai ihsan, selain mendokong prinsip keadilan serta mengamalkan semangat toleransi  "Beta turut menghargai pelaksanaan pelan transfomasi hal ehwal agama menuju Malaysia Madani sebagai langkah proaktif untuk menjayakan agenda pembangunan dan pembaharuan ummah. "Selain itu, semangat dan roh hijrah dalam memupuk sifat amanah dan berintegriti hendaklah sentiasa tumbuh segar di dalam jiwa setiap rakyat Malaysia", titah Baginda sempena Majlis Sambutan Maal Hijrah Peringkat Kebangsaan di Pusat Dagangan Dunia Kuala Lumpur (WTCKL).

(Yang di-Pertuan Agong berkenan bertitah pada Majlis Sambutan Ma'al Hijrah Peringkat Kebangsaan Tahun 1445H di WTCKL/BERNAMA)

Sementara itu, Sultan Abdullah turut bertitah agar rakyat sentiasa menjaga tutur kata ketika berkomunikasi.  Ini penting bagi menjaga keharmonian dalam pekerjaan, selain jujur dan amanah ketika menjalankan tugas demi mencipta kejayaan.  "Bersempena dengan kedatangan Tahun Baharu Hijrah, marilah kita bersama mensyukuri akan nikmat keamanan dan kemakmuran negara yang telah kita kecapi. Suburkan rasa kasih dan kecintaan kita kepada tanahair ini, sebagaimana cinta-Nya Rasulullah SAW kepada tanah kelahiran baginda. "Mengambil ibrah daripada peristiwa Hijrah ini, beta ingin mengajak seluruh rakyat untuk bersatu hati dalam membentuk sebuah masyarakat yang lembut dalam berbicara, halus dalam berpesan, harmoni dalam ikatan persaudaraan, jujur dalam pekerjaan, amanah dalam menggalas tugas dan gagah perkasa dalam mencipta kejayaan", titahnya.

Selain itu, Baginda turut bertitah agar rakyat menjauhi sikap negatif termasuk perasaan hasad dengki, fitnah selain menjauhi pemikiran sempit dan prasangka.  "Jauhilah perasaan hasad dengki fitnah menfitnah, jauhilah pemikiran 'judgemental', sempit dan negatif", titahnya.Berangkat sama Raja Permaisuri Agong, Tunku Azizah Aminah Maimunah Iskandariah.  Baginda berdua diringi Perdana Menteri Datuk Seri Anwar Ibrahim dan isteri, Datuk Seri Dr Wan Azizah Wan Ismail.  Turut mengiringi Timbalan Perdana Menteri Datuk Seri Dr Ahmad Zahid Hamidi, Timbalan Perdana Menteri Datuk Seri Fadillah Yusof serta Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar.  Bertemakan 'Perpaduan Teras Malaysia Madani’, seramai 6,000 tetamu hadir terdiri daripada pimpinan kerajaan, duta asing, pegawai kanan kerajaan, ketua agensi serta kontinjen.  Tema itu merupakan manifestasi daripada intipati ajaran Rasulullah SAW yang cukup signifikan kepada umat Islam termasuk masyarakat bukan Islam di Malaysia.


Fahmi bentang lima bukti Malaysia kini di kedudukan lebih baik

KUALA LUMPUR, 19 Julai- Menteri Komunikasi dan Digital Fahmi Fadzil membentangkan lima bukti yang menunjukkan Malaysia kini di kedudukan yang lebih baik berbanding dulu.Menerusi facebook, beliau berkongsi Kad Laporan 7 Bulan Kerajaan Perpaduan (Siri 2) dalam bentuk grafik yang memaparkan ekonomi Malaysia mencatat pertumbuhan yang lebih baik pada suku pertama tahun ini iaitu 5.6 peratus berbanding tempoh sama bagi tahun lepas iaitu 4.8 peratus.Jumlah pelaburan ke Malaysia pula meningkat kepada RM71.4 bilion bagi suku pertama tahun ini berbanding RM44.7 bilion bagi suku pertama tahun lalu.

(Menteri Komunikasi dan Digital Fahmi Fadzil)

"Kadar inflasi negara semakin rendah iaitu 3.9 peratus bagi suku pertama dan 3.6 peratus bagi suku kedua tahun ini berbanding 3.7 peratus dan 4.2 peratus, masing-masing bagi suku ketiga dan suku keempat pada 2022", katanya dalam hantaran facebook.Selain itu, Malaysia kini di kedudukan yang lebih baik dalam Indeks Kebebasan Akhbar yang naik sebanyak 40 tangga, iaitu berada pada tangga ke-73 pada tahun ini berbanding tangga 112 pada tahun 2022.Sementara itu, kedudukan Daya Saing Dunia naik lima anak tangga kepada ke-27 tahun ini berbanding ke-32 pada tahun lepas."Terbukti dalam tempoh hanya tujuh bulan, Kerajaan Perpaduan telah mentadbir negara ini ke arah yang lebih baik. Insya-Allah, lima pencapaian ini akan memberi manfaat kepada seluruh rakyat Malaysia khususnya generasi baharu pada masa depan," katanya.


Tema Maal Hijrah, asas kejayaaan wawasan membangun Malaysia Madani

(Menteri Besar Negeri Sembilan, Datuk Seri Aminuddin Harun)

SEREMBAN, 19 Julai- Perpaduan Teras Malaysia Madani, tema bagi sambutan Maal Hirah tahun ini menjadi asas kepada kejayaan wawasan dalam membangun Malaysia Madani.  Menteri Besar Negeri Sembilan, Datuk Seri Aminuddin Harun berkata, kesatuan insan bukan hanya berdasarkan kewarganegaraan, malah berasaskan persaudaraan seakidah dan persaudaraan kemanusiaan merupakan garis perpaduan bersumberkan nilai dan pandangan hidup tauhid. Kepelbagaian kaum, bangsa dan agama di negara ini perlu dimanfaatkan peluangnya terutama dalam urusan pembangunan negeri.

(Majlis Sambutan Maal Hijrah 1445 Hijrah Peringkat Negeri Sembilan di Masjid Negeri, Seremban)

"Semua rakyat harus bertanggungjawab mengekalkan perpaduan dan saling hormat menghormati tanpa mengira perbezaan bangsa agama fahaman politik untuk memastikan keharmonian umat dam agama kekal utuh. Ini semua boleh dicapai jika semua pihak menolak sebarang bentuk ekstrimisme yang boleh menjejaskan keharmonian antara kaum dan agama", katanya. Beliau berucap demikian pada Majlis Sambutan Maal Hijrah 1445 Hijrah Peringkat Negeri Sembilan di Masjid Negeri, Seremban.  Berkenan berangkat, Yang di-Pertuan Besar Negeri Sembilan, Tuanku Muhriz Tuanku Munawir.  Tuanku Ampuan Besar Negeri Sembilan, Tuanku Aishah Rohani turut berkenan berangkat bersama-sama anakanda Tunku Besar Seri Menanti, Tunku Ali Redhauddin.


Majlis Ambang Hijrah, buka tirai tahun baharu Islam 1445H

(Majlis Ambang Hijrah sempena Sambutan Ma’al Hijrah Peringkat Kebangsaan di Masjid Negara)

KUALA LUMPUR, 18 Julai- Majlis Ambang Hijrah sempena Sambutan Ma’al Hijrah Peringkat Kebangsaan membuka tirai tahun baharu Islam 1445 Hijrah sebagai tanda kesyukuran serta menghayati peristiwa penghijrahan Nabi Muhammad SAW.  Majlis yang diadakan di Masjid Negara, Kuala Lumpur itu disertai hampir 500 orang jemaah dan turut dihadiri Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar.  Majlis yang dimulakan dengan bacaan doa akhir dan awal tahun itu dipimpin Imam Besar Masjid Negara, Ehsan Mohd Hosni dan diikuti dengan doa selamat dan bacaan yasin bagi mendoakan kesejahteraan diri dan negara.

(Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar turut hadir/ FB Masjid Negara Malaysia)

Tema sambutan Ma'al Hijrah kali ini adalah Perpaduan Teras Malaysia Madani yang merupakan menifestasi dari intipati ajaran Rasulullah SAW yang memfokuskan perpaduan sebagai tunjang masyarakat.  Sambutan Maal Hijrah Peringkat Kebangsaan 2023/1445 bakal berlangsung esok di Pusat Dagangan Dunia Kuala Lumpur.Yang di-Pertuan Agong Al-Sultan Abdullah Ri'ayatuddin Al-Mustafa Billah Shah serta Raja Permaisuri Agong Tunku Azizah Aminah Maimunah Iskandariah dijadual berangkat ke majlis itu.


Agong, Permaisuri zahir ucapan Salam Maal Hijrah

KUALA LUMPUR, 18 Julai - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan Salam Maal Hijrah sempena 1 Muharram 1445 Hijrah esok. Turut menitipkan ucapan Salam Maal Hijrah ialah Raja Permaisuri Agong Tunku Azizah Aminah Maimunah Iskandariah.Poster Salam Maal Hijrah Seri Paduka berdua dikongsikan menerusi Facebook rasmi Istana Negara hari ini. Majlis sambutan Maal Hijrah Peringkat Kebangsaan 1445 Hijrah akan berlangsung di Pusat Dagangan Dunia Kuala Lumpur (WTCKL) esok dengan tema Perpaduan Teras Malaysia Madani.


NADMA keluarkan enam PTO baharu mantapkan pengurusan bencana negara

PUTRAJAYA, 18 Julai - Enam Perintah Tetap Operasi (PTO) baharu bakal dikeluarkan Agensi Pengurusan Bencana Negara (NADMA). Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali berkata PTO baharu itu bagi memantapkan pengurusan bencana negara serta persediaan negara bagi menghadapi perubahan cuaca luar jangka.Katanya, ketika ini draf mengenai PTO tersebut telah siap dan akan diperhalusi dalam beberapa sesi melibatkan pihak berkepentingan sebelum ianya dilaksanakan.

"PTO ini perlu kita libatkan ahli akademik, badan bukan kerajaan dan pakar dalam pelbagai bidang termasuk pakar teknologi."Jadi sebelum kita keluarkan adalah lebih baik kita dapatkan dahulu pandangan daripada beberapa pakar ini," katanya kepada pemberita selepas sesi libat urus bersama media dan agensi berkaitan Pengurusan Bencana Negara di Pusat Konvensyen Antarabangsa Putrajaya (PICC), di sini.Armizan berkata, PTO baharu itu membabitkan komunikasi bencana, pusat kawalan operasi bencana, pusat kawalan tempat kejadian, bencana nuklear dan radiologi, bantuan kemanusiaan di peringkat antarabangsa dan bencana tanah runtuh.Katanya, sebelum ini NADMA telah mengeluarkan tujuh PTO iaitu banjir dan siklon tropika, industri, jerebu, petrokimia, gempa bumi, tsunami dan kemarau.


Maal hijrah perlu dijadikan sebagai momentum semangat perpaduan -  Ahmad Zahid

KUALA LUMPUR, 18 Julai- Semua umat Islam dan rakyat di negara ini secara amnya perlu menjadikan sambutan Maal Hijrah sebagai momentum menghidupkan semangat perpaduan.Timbalan Perdana Menteri, Datuk Seri Dr Ahmad Zahid Hamidi berkata sambutan tahun baharu kalendar Islam itu juga perlu dijadikan sebagai medan membangunkan komuniti harmoni, saling mendukung antara satu sama lain, memupuk rasa persaudaraan dan bekerjasama dalam membina sebuah negara bangsa yang berjaya.Ahmad Zahid turut menyeru umat Islam untuk bermuhasabah serta memperbaharui azam dan iltizam bagi meletakkan diri sebagai insan muttaqin. “Ambillah ibrah peristiwa hijrah baginda Nabi Muhammad SAW untuk kita memperbaiki diri ke arah yang lebih baik dan melakar masa depan yang lebih cemerlang.“Marilah kita berdoa agar Malaysia sentiasa dilindungi rahmat Allah SWT, beroleh keberkahan dan menjadi negara ‘baldatun toyyibah warabbun ghafur’," katanya menerusi hantaran di laman Facebook hari ini.Sementara itu, Datuk Seri Fadillah Yusof juga mengajak umat Islam di negara ini menggunakan kesempatan menyambut Maal Hijrah untuk bermuhasabah diri, tajdid (memperbaharui) niat serta menguatkan azam dan semangat untuk sentiasa berusaha menjadi insan yang lebih baik berbanding hari-hari sebelumnya.Ujar Timbalan Perdana Menteri itu, sambutan Awal Muharram menjadi detik yang sangat penting  khususnya buat umat Islam terus memaknai kehidupan dan amal ibadah.

“Bersempena dengan Maal Hijrah ini, umat Islam digalakkan untuk membaca doa akhir dan awal tahun. Bersama-samalah kita mengambil sedikit waktu untuk bermuhasabah, menilai semula niat dan tujuan hidup kita serta terus memperbaiki amalan dan usaha kita di dunia untuk kebaikan di akhirat kelak.“Selamat Tahun Baharu Hijrah dan Salam Maal Hijrah 1445H. Semoga Allah SWT mengampuni dosa-dosa kita, menerima amal ibadah kita dan moga tahun-tahun yang mendatang lebih baik daripada tahun-tahun sebelumnya untuk kita semua," katanya.Sambutan Maal Hijrah Peringkat Kebangsaan 2023/1445 bakal berlangsung esok di Pusat Dagangan Dunia Kuala Lumpur.Yang di-Pertuan Agong Al-Sultan Abdullah Ri'ayatuddin Al-Mustafa Billah Shah serta Raja Permaisuri Agong Tunku Azizah Aminah Maimunah Iskandariah dijadual berangkat ke majlis itu.Seramai 6,000 tetamu dijangka hadir pada sambutan yang bertemakan ‘Perpaduan Teras Malaysia MADANI'.


PM buat pemeriksaan mengejut di dua sekolah di sekinchan

KUALA LUMPUR, 18 Julai - Perdana Menteri, Datuk Seri Anwar Ibrahim melakukan pemeriksaan mengejut di dua buah sekolah hari ini semasa menghadiri program di Sekinchan, Selangor. Dua sekolah berkenaan ialah Sekolah Rendah Agama Ehyaul Falah dan Sekolah Kebangsaan Seri Makmur yang terletak dalam kawasan Parlimen Sungai Besar.

“Saya hadir ke dua buah sekolah tersebut untuk melihat bagaimana anak-anak kita belajar dan menghargai ilmu serta menyantuni para guru,” kata Perdana Menteri menerusi catatan di Facebooknya hari ini. Anwar berkata sebelum pulang beliau sempat memeriksa tandas sekolah untuk meninjau bagaimana pihak sekolah menjaga kebersihan dan apakah keperluan dan kemudahan asas berfungsi dan mencukupi. “Saya amat berharap anak-anak ini dapat belajar bersungguh-sungguh dan hormati para guru serta wajib jaga kebersihan,” katanya. Bulan lepas, Perdana Menteri membangkitkan mengenai isu tandas sekolah kotor yang disifatkannya sebagai tidak berkesudahan.Menurut Anwar beliau mengetahui mengenai keadaan tandas sekolah yang kebanyakan rosak dan kotor namun kemudahan asas itu kekal tidak terjaga seolah-olah dibiarkan pihak yang bertanggungjawab sehingga ada murid tidak ke tandas sepanjang waktu persekolahan.Perdana Menteri juga dilapor telah mengarahkan Menteri Pendidikan Fadhlina Sidek untuk membuat semakan mengenai perkara itu. Anwar sebelum ini turut dilaporkan berkata anak-anak di sekolah perlu dididik aspek kebersihan termasuk dilatih melaksanakan aktiviti mencuci tandas sebagai satu daripada aspek pembelajaran dan ia perlu dilaksanakan tanpa mengira kedudukan ibu bapa mereka.-BERNAMA


Suruhanjaya Sekuriti kemas kini senarai peringatan pelabur

KUALA LUMPUR, 18 Julai - Suruhanjaya Sekuriti (SC) hari ini mengemas kini Senarai Peringatan Pelaburnya dengan menambah lima entiti klon berpotensi dan dua laman web tanpa kebenaran. Pengawal selia itu berkata entiti klon berpotensi itu ialah W-I-A Invest (615), HSBC Bank Investment 24, Tengku Idris FX, uobtrade dan Infinity Prosper Sdn Bhd.

Manakala dua laman web tanpa kebenaran itu ialah Tung Tak dan Malaysia Money Changer"Sentiasa semak dahulu sebelum melabur," kata SC menerusi hantaran di laman media sosialnya.Butiran terperinci mengenai pelaburan yang tidak dibenarkan boleh disemak menerusi laman web rasmi SC di www.sc.com.my/investor-alert.


Cadangan Sarawak ambil alih Pelabuhan Bintulu dimuktamad dalam masa terdekat

PUTRAJAYA, 18 Julai - Cadangan pengambilalihan Pelabuhan Bintulu oleh kerajaan Sarawak akan dimuktamadkan dalam masa terdekat.Timbalan Perdana Menteri, Datuk Seri Fadillah Yusof berkata pihaknya sedang memperhalusi beberapa aspek teknikal berhubung perkara itu termasuk dari sudut perundangan, kewangan dan sumber manusia.

"Kita perlu berbincang dan berunding dari sudut kewangan. Berapa banyak pampasan perlu dibayar kepada Kerajaan Persekutuan, juga proses perundangan terlibat dalam pengambilalihan ini dan juga aspek sumber manusia kerana semua pekerja di bawah Lembaga Pelabuhan Bintulu merupakan pekerja agensi persekutuan dibawah undang-undang," kata Fadillah.Beliau berkata demikian pada sidang media selepas mempengerusikan mesyuarat Jawatankuasa Teknikal Majlis Tindakan Pelaksanaan Perjanjian Malaysia 1963 (MTPMA63), di sini.Tambah Fadillah, berbeza daripada pelabuhan lain yang merupakan entiti di bawah seliaan kerajaan negeri, Pelabuhan Bintulu dimiliki kerajaan Persekutuan atas dasar kedudukan strategiknya sebagai kluster minyak dan gas.


PM terima kunjungan Mufti Besar India

KUALA LUMPUR, 18 Julai - Perdana Menteri Datuk Seri Anwar Ibrahim hari ini menerima kunjungan Mufti Besar India dan juga Pengasas Jamia Markaz, Kerala, India Al-Allamah Syeikh Abu Bakar Ahmad Al-Malibari di pejabatnya di Putrajaya. Perdana Menteri menerusi catatan di Facebooknya berkata, beliau berbesar hati dan merakamkan setinggi-tinggi penghargaan kepada Syeikh Abu Bakar di atas kunjungan itu. "Semoga kehadiran beliau dapat dimanfaatkan oleh kita khususnya dalam bidang kepakaran beliau mengenai kitab Sahih al-Bukhari," katanya.Menurutnya, Syeikh Abu Bakar dijangka menghadiri beberapa sesi majlis ilmu termasuk Seminar Penghayatan Sahih Al-Bukhari dan Peluncuran Majlis Hadis Sahih Al-Bukhari Peringkat Kebangsaan pada 22 Julai di Putrajaya yang akan turut dihadiri beliau sendiri.

Anwar berkata pada tahun lepas beliau diundang oleh Syeikh Abu Bakar ke Jamia Markaz yang dipimpin beliau dan terletak dalam bandar ilmu, Markaz Knowledge City di Kozhikode, Kerala.Kata Perdana Menteri ketika berada di Kerala untuk beberapa hari beliau menekuni beberapa inisiatif pembangunan umat, selain meluangkan masa menyantuni anak-anak yang menuntut di sana.


Kerajaan utamakan kelangsungan golongan petani, nelayan - PM

(Datuk Seri Anwar pada Program Sentuhan Agro MADANI Peringkat Negeri Selangor di Sekinchan, Selangor pagi tadi)

KUALA LUMPUR, 18 Julai - Menjamin kelangsungan golongan petani dan nelayan menjadi keutamaan kerajaan, selain menggerakkan beberapa usaha yang berdampak besar dan memberi manfaat yang sebaiknya.Perdana Menteri, Datuk Seri Anwar Ibrahim berkata hal ini sepatutnya dibicarakan oleh semua pihak ketika masyarakat dipaksa berhadapan dengan politik kebencian yang tidak berkesudahan."Adalah menjadi komitmen Kerajaan bahawa golongan petani, peladang dan nelayan dibela sebaiknya, dan saya turut menyenaraikan beberapa inisiatif penting dalam memungkinkan pembelaan golongan ini. "Antaranya menyalurkan bantuan subsidi dan insentif untuk industri padi dan beras berjumlah RM1.62 bilion, menyediakan sumbangan tunai sebanyak RM200 sebulan bagi tempoh tiga (3) bulan atau semusim kepada 240,000 pesawah dengan peruntukan sebanyak RM228 juta, meneruskan Elaun Sara Hidup Nelayan (ESHN) Laut dengan kadar bayaran RM300 sebulan dan lain-lain.," katanya menerusi catatan di Facebook hari ini. Anwar berkata tahun ini, Kerajaan Perpaduan telah memperuntukkan sebanyak RM5.39 bilion kepada Kementerian Pertanian dan Keterjaminan Makanan iaitu kenaikan sebanyak 12.06 peratus berbanding  RM4.81 bilion pada tahun lalu.